Perkeso anjur forum antarabangsa
Oleh KOSMO!

26 Ogos 2021, 6:33 pm
PETALING JAYA – Pertubuhan Keselamatan Sosial (Perkeso) bakal menganjurkan International Public Employment Forum 2021 (IPEF 2021) bertujuan untuk membantu mempersiapkan orang ramai terutamanya golongan majikan, pekerja dan pencari kerja dengan maklumat serta berkongsikan amalan terbaik bagi membina semula kehidupan pasca pandemik Covid-19.
Menurut kenyataan yang dikeluarkan, forum antarabangsa yang dianjurkan secara maya itu bakal menghimpunkan tiga program berbeza di bawah satu bumbung dan ia akan diadakan secara serentak bermula 6 hingga 9 September 2021.
Program tersebut adalah SOCSO’s Regional Return to Work (RTW) DIGIMOS Symposium 2021 (6 – 7 September), International Public Employment Services Symposium (7 – 8 September) dan Ekspo Kerjaya (7 – 9 September).
“Ketiga-tiga program ini adalah terbuka kepada seluruh lapisan masyarakat dan penyertaannya adalah percuma.
“Bertemakan Navigating Disability Management Through the New Normal: Return to Work Process Re-engineering, program RTW DIGIMOS Symposium 2021 ini dianjurkan selari dengan usaha Perkeso untuk terus membantu golongan Orang Kurang Upaya (OKU) dalam mengharungi cabaran pandemik Covid-19,” katanya.

Selain itu, Perkeso menerangkan, persidangan yang kali pertama dianjurkan itu bakal  mengumpulkan lebih 1,000 peserta dari seluruh pelosok Asia Tenggara dengan mengetengahkan barisan panel jemputan yang terdiri daripada pakar-pakar dalam bidang pengurusan hilang upaya dan rehabilitasi di tempat kerja.

Menerusi program International Public Employment Services Symposium pula, badan itu berhasrat untuk mewujudkan satu platform perkongsian idea dan bertukar pandangan melibatkan pakar-pakar dalam pasaran buruh negara mengenai langkah membangunkan semula ekonomi negara selepas pandemik Covid-19.
Persidangan dua hari ini dijangka menarik lebih daripada 40,000 penyertaan
Sehubungan itu, Perkeso menyeru orang ramai termasuk golongan profesional, ahli akademik, para majikan, pencari kerja, graduan dan lepasan sekolah supaya menyertai IPEF 2021.
Pendaftaran boleh dibuat mulai sekarang di sini. Sebarang maklumat dan pertanyaan lanjut, sila hubungi nombor Careline PERKESO di 1300-22-8000 atau e-mel ke [email protected]. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Rumah paling terpencil di England dijual RM8.6 juta
Oleh KOSMO!

26 Ogos 2021, 6:30 pm
LONDON – Sebuah kediaman yang disifatkan sebagai rumah paling terpencil di England kini diiklankan untuk dijual pada harga £1.5 juta (RM8.64 juta), lapor akhbar The Sun semalam.
Kediaman dipanggil Skiddaw House tersebut tidak mempunyai kemudahan jalan, bekalan elektrik, isyarat telefon dan juga internet.
Pembeli kediaman itu terpaksa berjalan kaki untuk menuju ke sana atau memandu lebih empat kilometer di kawasan lapang.
Kediaman seluas 472 meter dengan enam bilik tidur itu dikelilingi tanah lapang dan jauh daripada bangunan-bangunan lain.
Ia dimiliki oleh seorang petani dan disifatkan sebagai ‘lokasi terbaik untuk persembunyian’.
Bangunan yang dibina pada 1829 itu digunakan sebagai kabin menembak dan tempat perlindungan pendaki. -Tim Stewart
Dibina pada tahun 1829 sebagai pondok penjaga permainan, bangunan itu telah digunakan sebagai kabin menembak dan tempat perlindungan pendaki.

Ketua Agensi Tanah Mitchells, Andrew Wright mengatakan, dia berharap ramai individu yang akan berminat terhadap ‘hartanah yang unik dan memberikan inspirasi’ itu.
“Jika dilihat, hartanah ini ‘polos’ kerana kedudukannya yang terletak di kawasan gunung.
“Ini merupakan kesempatan yang sangat jarang untuk membeli hartanah di kawasan yang terpencil dan tenang seperti ini.” katanya. – Agensi


Pelajar tertekan peranti tidak mencukupi
Oleh NUR NAZLINA NADZARI

26 Ogos 2021, 6:36 pm
KANGAR – Pelajar sekolah antara golongan yang mengalami masalah tekanan perasan daripada keseluruhan 31 kes yang dicatatkan di negeri ini sejak Januari lalu.
Pengerusi Jawatankuasa Pembangunan Wanita, Keluarga dan Masyarakat negeri, Siti Berenee Yahaya berkata, tekanan dihadapi golongan itu berlaku disebabkan kekangan peranti untuk sesi pengajaran dan pembelajaran di rumah (PdPR).
Katanya, sebahagian daripada pelajar tidak mempunyai peranti atau hanya memiliki satu peranti dan terpaksa berkongsi dengan adik beradik sementara ibu bapa mereka keluar bekerja.
Siti Berenee
“Tekanan bukan sahaja daripada segi kerja sekolah kerana ia diberi melalui aplikasi WhatsApp dan boleh dibuat dari semasa ke semasa tetapi masalah bagi mereka adalah tidak cukup peranti untuk buat kerja sekolah.
“Walaupun jumlah kes melibatkan pelajar adalah satu digit sahaja tetapi kami bimbang ia akan menjadi ‘kudis’ dalam kalangan pelajar,” katanya ketika ditemui selepas Persidangan Keempat Dewan Undangan Negeri (DUN) di Kompleks Dun Perlis di sini hari ini. – K! ONLINE

Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


TH saran tukar akaun dewasa elak gangguan
Oleh MOHD RIDZAUDDIN ROSLAN

26 Ogos 2021, 6:02 pm
PETALING JAYA- Lembaga Tabung Haji (TH) menyarakan kepada pendeposit khususnya bagi mereka yang melebihi umur 18 tahun tetapi masih memegang Akaun Kanak-Kanak di bawah jagaan untuk bertukar kepada Akaun Dewasa.
Pengarah Eksekutif Operasi TH, Mustakim Mohamad berkata, setakat ini, sebanyak 700,000 pemegang Akaun Kanak-Kanak melebihi umur 18 tahun telah dikenal pasti.
“Bermula 1 Disember 2021, pemegang Akaun Kanak-kanak yang telah menukar status akan mentadbir akaun masing-masing dengan sendirinya.
Bagaimanapun, katanya, akaun tersebut masih boleh menerima transaksi simpanan daripada semua saluran yang disediakan TH termasuklah di platform JomPay dan THiJARI.
“TH ingin menasihatkan orang ramai terutama ibu bapa dan penjaga yang mempunyai akaun di bawah jagaan bagi anak yang berumur 18 tahun ke atas untuk menukar status akaun.
“Ia bagi memastikan tidak timbul kesulitan di masa akan datang,” jelasnya.

Untuk sebarang pertanyaan berkaitan akaun atau sebarang perkhidmatan TH,morang ramai boleh merujuk di www.tabunghaji.gov.my atau terus menghubungi talian Khidmat Pelanggan (THCC) di 03-6207 1919. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Yuna Zarai selamat tiba di Los Angeles
Oleh MOHAMMAD SHAHEMY AZMI

26 Ogos 2021, 6:39 pm
PETALING JAYA – Selepas 526 hari ‘terkandas’ di Malaysia akibat pandemik Covid-19 sejak Mac tahun lalu, penyanyi antarabangsa, Yuna Zarai akhirnya selamat tiba di kediamannya di Los Angeles (LA), Amerika Syarikat sekitar pukul 12 tengah hari (waktu LA) atau sekitar pukul 3 pagi tadi, waktu Malaysia.
Menerusi hantaran yang dimuat naik dalam InstaStory miliknya, Yuna yang ditemani suami, Adam Sinclair berkongsi beberapa video ketika dia tiba dikediamannya di LA dan membuat lawatan ‘home tour’ dalam kediaman yang telah ditinggalkan lebih daripada setahun itu.
“Kami akhirnya di rumah! Hi dapur saya. Rindunya!” ujar Yuna.
Dalam perkongsian itu juga, Yuna atau nama lengkapnya Yunalis Mat Zara’ai, 35, turut menunjukkan pokok hiasan yang ditanamnya di dalam rumah telah membiak dengan subur sehingga terjuntai ibarat ‘hutan mini’.
Walaupun mengakui penat selepas menempuh perjalanan berjam-jam menaiki kapal terbang, Yuna tidak dapat berehat kerana perlu mengemas rumahnya yang telah ditinggalkan sekian lama.
“Penat, tapi saya harus uruskan dahulu keadaan rumah,” kongsinya.

Dalam pada itu, pelantun lagu Terukir Di Bintang itu turut mengucapkan terima kasih kepada kenalannya di LA, kerana menjaga rumahnya sepanjang dia berada di Malaysia.
“Terima kasih kepada sahabat yang datang menjenguk rumah ini sepanjang kami berada di Malaysia. Anda tahu siapa anda,” katanya.
Terdahulu, Yuna meluahkan hasrat untuk kembali semula ke Los Angeles, Amerika Syarikat bagi meneruskan survival kerjaya muziknya di sana.
Yuna yang ditemani suaminya, Adam Sinclair pulang ke Malaysia untuk urusan pada tahun tidak menyangka sudah lebih setahun rupa-rupanya ‘terkandas’ di Malaysia disebabkan pandemik Covid-19.
“Saya akan kembali ke Los Angelas dan meneruskan kerja-kerja pembikinan album terbaru saya. Insya-Allah, album terbaharu saya akan dilancarkan pada hujung tahun ini.
“Saya akan memastikan dapat berulang-alik ke Malaysia demi memastikan kesejahteraan keluarga saya sentiasa terpelihara,” katanya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Warisan seni makin pupus, MOTAC anjur pertandingan nyanyi lagu P. Ramlee
Oleh MOHD. HAIKAL ISA

26 Ogos 2021, 6:48 pm
PETALING JAYA – Kementerian Pelancongan, Seni dan Budaya Malaysia (MOTAC) melalui Jabatan Kebudayaan dan Kesenian Negara (JKKN) akan menganjurkan Festival Seni [email protected] Arts Cultural Festival (LACF) yang diadakan pada 29 hingga 31 Oktober ini.
LACF menghimpunkan kesenian yang antaranya telah diiktiraf oleh Pertubuhan Pendidikan, Sains dan Kebudayaan Pertubuhan Bangsa-bangsa Bersatu (UNESCO), Warisan Kebangsaan serta sebagai platform yang mengetengahkan warisan negara yang hampir pupus dan seterusnya menjadi pencetus kepada usaha pemuliharaan dan pemeliharaan.
Ketua Pengarah JKKN, Mesran Mohd. Yusop berkata, sebagai sebuah jabatan yang bertanggungjawab dalam memantapkan usaha memelihara, mengekal, mengembang dan menyemarakkan seni budaya dan warisan negara, pihaknya turut melaksanakan pencungkilan bakat sempena LACF 2021.
Menurutnya, sebanyak tiga kategori dipertandingkan iaitu Pertandingan Nyanyian Lagu-lagu P. Ramlee, Cabaran Joget dan Pertandingan Busana Tradisional Malaysia.
Warisan seni negara semakin dilupakan, MOTAC mengambil inisiatif menganjurkan pertandingan nyanyian lagu-lagu seniman agung, Allahyarham P. Ramlee.
Penyertaan dibuka mulai 20 Ogos hingga 20 September ini manakala pertandingan akhir akan diadakan pada 29 hingga 31 Oktober depan.
“Untuk rekod, sebanyak 149 lagu-lagu nyanyian dan gubahan Seniman Agung Allahyarham Tan Sri P. Ramlee telah diisytihar sebagai Warisan Kebangsaan pada tahun 2018 manakala Joget Melayu diiktiraf sebagai Warisan Kebangsaan pada tahun 2007 yang menawarkan hadiah wang tunai berjumlah RM23,000 kepada pemenang.

“Berbeza dengan penganjuran LACF pada tahun 2018 dan 2019, program pencungkilan bakat merupakan julung kali diadakan bagi sesi 2021.
“Orang ramai juga berpeluang mengundi peserta kegemaran mereka bagi memenangi kategori peserta paling popular menerusi Halaman Peminat Facebook Rasmi LACF secara undian likes (tanda suka) dan shares (perkongsian) terbanyak bermula 25 September hingga 20 Oktober ini,” katanya lagi.
Mesran berkata, selain pencungkilan bakat, orang ramai juga berpeluang menyaksikan persembahan dan dokumentari Warisan Tidak Ketara daripada Malaysia, Laos, Turki, Indonesia, Kemboja, Korea Selatan, China, Sri Lanka, Filipina, Kanada, Australia, Vietnam dan Thailand menerusi www.cloudtheatre.com dan Halaman Peminat Facebook JKKN TV serta berpeluang mengikuti bengkel seni lipatan kertas, galeri maya, webinar dan sebagainya lagi.
“Diharap dengan beberapa program pencungkilan bakat ini dapat menyemarakkan lagi seni budaya di Malaysia di samping menjadi pencetus kepada usaha pemuliharaan dan pemeliharaan seni budaya dan warisan negara,” katanya.
Untuk pencungkilan bakat, orang ramai boleh muat naik video ke Google Drive atau wetransfer dan menyertakan pautan di butang Borang Penyertaan.
Mereka perlu mengmbas Kod QR dalam poster atau layari laman sesawang JKKN di http://www.jkkn.gov.my/ms untuk muat turun borang dan syarat penyertaan. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


UPSI jual cenderamata 100 tahun
Oleh MOHD RASDAN AHMAD

26 Ogos 2021, 5:58 pm
PETALING JAYA – Universiti Pendidikan Sultan Idris (UPSI) memberi peluang kepada orang ramai untuk memiliki pelbagai cenderamata sempena sambutan 100 tahun penubuhan Pusat Pengajian Tinggi itu.
Naib Canselornya, Prof. Datuk Dr. Md. Amin Md. Taff berkata, UPSI merintis inisiatif mewujudkan kedai cenderamata secara fizikal dan online bagi memasarkan cenderamata untuk dijadikan kenangan yang bermakna buat warga, pelajar, alumni dan juga pelawat.
Jelasnya, dia tertarik dengan konsep penjualan cenderamata yang terdapat di universiti ternama seperti Harvard University, Massachusetts Institute of Technology, University of Cambridge serta Oxford University.
“UPSI menampilkan koleksi cenderamata antaranya topeng pelitup muka, rantai kunci, cawan, payung, pakaian, pelekat kereta dan banyak lagi dengan rekaan unik dan menarik beserta logo eksklusif sambutan 100 tahun.
“Selain cenderamata kontemporari, turut ditampilkan karya-karya eksklusif pensyarah Fakulti Seni Sains Industri Kreatif (FSKIK) antaranya DesignoKit Macrame, bingkai gambar dan rantai kunci potongan lazer, karya berasaskan catan, lukisan, seni ukiran serta tembikar,” jelasnya melalui satu kenyataan hari ini.
Sementara itu Pengurus Besar UPSI Holding Sdn. Bhd, Prof. Madya Dr. Ramlee Ismail berkata, berikutan kemelut pandemik Covid-19, barangan cenderamata boleh juga dibeli secara dalam talian.

“Selain membuka ruang jualan butik lounge di Scholar’s Suite, Tanjung Malim, Perak, UPSI bekerjasama dengan membuka kedai secara dalam talian menerusi UPSI Merchandise di laman web Shopee,” katanya.
Bagi yang berminat juga boleh membeli secara aplikasi WhatsApp dengan menghantar mesej ke talian 019-447 4922 atau hubungi talian 05-448 1922 untuk maklumat lanjut. – K! ONLINE.

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Kabinet baharu diumum 11 pagi esok
Oleh NOR IDAYU BOSRO

26 Ogos 2021, 5:46 pm
PUTRAJAYA – Pengumuman pembentukan kabinet baharu oleh Perdana Menteri, Datuk Seri Ismail Sabri Yaakob akan dibuat esok pada pukul 11 pagi.
Pejabat Perdana Menteri memaklumkan Majlis angkat sumpah Menteri dan Timbalan Menteri Persekutuan pula akan berlangsung pada hari Isnin, pukul 2.30 petang.
Menurutnya, liputan itu hanya akan melibatkan media rasmi.
Terdahulu Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah berkenan menerima menghadap Perdana Menteri di Istana Abdulaziz di Kuantan, Pahang hari ini.
Menerusi sesi menghadap yang berlangsung selama sejam 30 minit bermula pukul 11 pagi itu, Seri Paduka Baginda telah berkenan menerima persembahan senarai anggota Jemaah Kabinet baharu daripada Ismail Sabri. – K! ONLINE

Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Jangan sorok, simpan data kematian Covid-19
Oleh MOHD YUNUS YAKKUB

26 Ogos 2021, 5:38 pm
SHAH ALAM – Data sebenar kematian Covid-19 di Selangor perlu diumumkan bagi mengelakkan kekeliruan orang ramai di negeri ini.
Azmizam Zaman Huri (PH-Pelabuhan Klang) berkata, ini berikutan apabila data yang diperoleh daripada Jabatan Kesihatan Negeri Selangor (JKNS) dengan jumlah pengurusan jenazah Covid-19 oleh Jabatan Agama Islam Selangor (JAIS) berlainan seterusnya mencetuskan suasana kelam kabut di kawasan atau daerah Klang dan Jabatan Forensik Hospital Tengku Ampuan Rahimah (HTAR).
“Kalau tengok angka sebanyak 357 jenazah diuruskan oleh JAIS manakala pertubuhan bukan kerajaan (NGO) yang dinaungi saya dan tidak diiktiraf JAIS sejak 18 Mei lalu adalah sebanyak 91 jenazah. Kalau campur menjadi 448 jenazah. Kenapa data saya dapat dari laman web atau Facebook rasmi JKNS menunjukkan baharu ada 226 angka kematian Julai hingga 10 Ogos lalu.
“Jadi timbul berkaitan data itu sama ada saya boleh percaya ke tidak atau pun ada penjelasan tidak jelas dalam laporan data ini. Justeru, saya minta Seri Serdang (Pengerusi Jawatankuasa Tetap Kesihatan Awam, Perpaduan, Pembangunan Wanita dan Keluarga, Dr. Siti Mariah Mahmud) periksa semula dengan JKNS.
“Jangan sorok data, jangan simpan fakta. Declare (umumkan) atau mungkin ada pecahan jenis-jenis kematian tetapi terpaksa diuruskan sebagai jenazah covid-19,” katanya pada sesi perbahasan pergulungan titah Sultan Selangor, Sultan Sharafuddin Idris Shah di Dewan Undangan Negeri (DUN) Selangor hari ini.
Beliau memberitahu, perbezaan data itu seterusnya boleh menyukarkan jumlah sebenar peruntukkan perlu disalurkan bagi bantuan khairat kematian sebanyak RM1,500 yang disediakan oleh kerajaan.

Azmizam turut menggesa kajian semula tanah perkuburan berpusat bagi jenazah Covid-19 di Selangor bagi mengelakkan sebarang kemungkinan termasuk keluasan yang tidak cukup bagi kemudian hari.
“Tanah perkuburan Selat Klang contohnya apabila tapak baru dibuka pada 17 Julai dalam masa 11 hari sudah ada 95 jenazah dan ditambah dengan jenazah diuruskan JAIS sudah sampai 300,” ujarnya. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


‘Nurse benar rakam, tapi petugas lain pula marah’
Oleh NABIL AIMAN NOR AZWAN

26 Ogos 2021, 5:36 pm
PETALING JAYA – Tindakan seorang petugas di Pusat Pemberian Vaksin (PPV) yang memarahi seorang penerima vaksin hanya kerana membuat rakaman ketika menerima suntikan mendapat kecaman orang ramai.
Berdasarkan sebuah video berdurasi lapan saat yang dikongsi oleh @winraffm, kelihatan seorang remaja sedang bersedia untuk menerima vaksin di sebuah PPV dipercayai di Johor, namun telah dihalang oleh seorang petugas.
Pegawai tersebut juga didakwa telah bertindak memarahi remaja berkenaan sedangkan vaksinator membenarkan remaja itu merakamkan proses tersebut.
“Punyalah baik nurse itu layan siap bagi rakam, datang seorang pegawai ini tutup kamera alasan KJ dah letak jawatan,” katanya di laman sosial Twitter semalam.
Tinjaun Kosmo! di ruang komen mendapati rata-rata pengguna media sosial menyelar tindakan pegawai itu yang dikatakan menghalang hak penerima vaksin tersebut.
“Ada apa yang bahaya sangat ye kalau rakam? tak faham lah aku perangai cerewet ini” ujar @oppiestrawberry

“Walaupun, Khairy Jamaluddin letak jawatan ke apa, bila sesuatu prosedur dah tetapkan mana boleh ubah sesuka hati” tulis @razi_mujah
“Ayah aku kerja dengan KKM cakap boleh sahaja rakam, atau orang itu jealous tak masuk kamera” kata @hadiffffdgaf
Sehingga kini perkongsian tersebut meraih lebih daripada 158 ribu tontonan dan 3,632 ribu tanda suka di laman sosial Twitter miliknya – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Pas yakin pendekatan rentas parti
Oleh MOHD RASDAN AHMAD

26 Ogos 2021, 5:31 pm
PETALING JAYA – Pas bersetuju serta yakin dengan keputusan yang dibuat oleh Perdana Menteri, Datuk Seri Ismail Sabri Yaakob untuk meneruskan pendekatan rentas parti yang dipelopori kerajaan persekutuan pimpinan Tan Sri Muhyiddin Yassin sebelum ini.
Setiausaha Agungnya, Datuk Seri Takiyuddin Hassan berkata, langkah berkenaan adalah suatu pendekatan politik matang yang berpaksikan kepada keutamaan kepentingan negara dan kesejahteraan rakyat tanpa mengambil kira sebarang perbezaan.
“Pas berpandangan langkah yang diambil adalah selaras dengan realiti politik masa kini dalam konteks pentadbiran negara di seluruh dunia di mana tidak wujud dominasi satu-satu parti politik selepas sesuatu pilihan raya umum diadakan.
“Pas menyambut baik sambutan pimpinan parti-parti pembangkang terhadap usaha pemulihan negara yang dilakukan oleh kerajaan Persekutuan yang memberi ruang yang luas kepada semua pihak untuk menyumbang idea dan buah fikiran dalam usaha memerangi pandemik Covid-19 serta kesannya termasuk ekonomi dan sosial,” jelasnya melalui satu kenyataan hari ini.
Tambahnya, Pas juga yakin dalam masa yang sama kerajaan akan terus berinteraksi dan mewujudkan kerjasama yang lebih konstruktif melibatkan semua pemegang taruh termasuk pihak pembangkang ke arah langkah-langkah reformasi merangkumi semua sektor, institusi dan segmen masyarakat.
“Dengan ini diharapkan akan menjadi suatu permulaan yang baik bagi pembentukan landskap baharu politik negara yang mementingkan kesejahteraan, keharmonian dan keadilan kepada semua rakyat yang terdiri dari masyarakat majmuk,” katanya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


41 guru di Melaka enggan divaksin
Oleh DIYANATUL ATIQAH ZAKARYA

26 Ogos 2021, 5:55 pm
MELAKA – Jabatan Pendidikan Negeri (JPN) Melaka mendedahkan data seramai 41 guru di negeri ini dikesan menolak suntikan vaksin Covid-19.
Pengerusi Jawatankuasa Pendidikan, Datuk Noor Effandi Ahmad berkata, jumlah tersebut melibatkan guru yang mengajar di sekolah kebangsaan (SK) dan sekolah menengah kebangsaan (SMK).
Jelasnya, bagaimanapun mengikut peratusan jumlah tersebut mewakili hanya 0.2 peratus daripada keseluruhan guru di Melaka iaitu seramai 13,800 tenaga pengajar.
“Mengikut data JPN Melaka, terdapat 41 guru SK dan SMK yang enggan menerima suntikan vaksin Covid-19.
“Jumlah itu bagaimanapun mewakili 0.2 peratus daripada jumlah keseluruhan, manakala 94 peratus guru di Melaka telahpun menerima sekurang-kurangnya satu dos vaksin,” katanya.
Beliau berkata demikian ketika ditemui selepas Majlis Penyampaian Anugerah Pelajar Cemerlang Kerajaan Negeri Melaka Bagi Tahun 2020 yang disampaikan Ketua Menteri Datuk Seri Utama Sulaiman Md. Ali di pejabatnya, di sini, hari ini.

Tambahnya, kira-kira 479 guru pula akan menerima suntikan dos pertama dalam masa terdekat mengikut giliran janji temu ditetapkan.
Mengulas lanjut, beliau memberitahu, susulan penolakan itu, pihaknya bersama JPN negeri akan mengadakan satu sesi libat urus bersama-sama guru yang dikenal pasti. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Individu guna nama pengerusi hantar e-mel dikesan
Oleh NUR SHARIEZA ISMAIL

26 Ogos 2021, 5:46 pm
CYBERJAYA – Pengerusi Suruhanjaya Komunikasi dan Multimedia Malaysia (MCMC), Dr. Fadhlullah Suhaimi Abdul Malek, tidak pernah mengeluarkan sebarang e-mel untuk melakukan urusan pemerolehan dan pembayaran kepada vendor antarabangsa.
MCMC dalam kenyataan berkata, terdapat individu tertentu dikesan menggunakan nama pengerusi suruhanjaya itu menerusi alamat e-mel mencurigakan yang antara lain mengandungi arahan kepada Ketua Jabatan Kewangan dan Akaun MCMC itu berhubung urusan berkenaan.
“Bagaimanapun, hasil penelitian yang dijalankan mendapati, e-mel itu tidak pernah dikeluarkan oleh Pengerusi MCMC.
“Perlu ditegaskan di sini bahawa alamat e-mel rasmi bagi kakitangan MCMC berakhir dengan nama domain mcmc.gov.my dan bukannya nama domain lain,” katanya di sini hari ini.
MCMC berkata, pada masa sama, sebarang urusan rasmi suruhanjaya akan dimaklumkan secara telus dan terbuka dan bukannya melalui kandungan e-mel sedemikian.
Sehubungan itu, katanya, MCMC mengingatkan orang ramai untuk sentiasa berwaspada dengan kewujudan e-mel mencurigakan menggunakan nama seseorang pemimpin organisasi kerana ia berkemungkinan besar satu taktik penipuan oleh pihak tidak bertanggungjawab.

“Sekiranya tidak pasti mengenai kesahihan kandungan e-mel sebegini, hubungilah pihak berkuasa untuk pengesahan selanjutnya,” katanya. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Diet Mediterranean mampu atasi lemah tenaga batin lelaki pertengahan usia
Oleh KOSMO!

26 Ogos 2021, 5:30 pm
LONDON – Satu kajian yang dibentangkan dalam Kongres Persatuan Kardiologi Eropah semalam menyatakan bahawa  pemakanan berasaskan tumbuh-tumbuhan yang dinamakan  diet Mediterranean dapat membantu melegakan gejala mati pucuk, lapor laman berita United Press International (UPI).
Menurut kajian itu,  diet berasaskan sayuran, bijirin, buah-buahan, kekacang, makanan laut serta  tenusu secara sederhana boleh membantu memperbaiki peredaran darah dan prestasi seksual dalam kalangan lelaki yang menghidap penyakit darah tinggi dan lemah tenaga batin.
Golongan itu turut menunjukkan kesihatan hati yang bertambah baik dan kapasiti senaman  lebih tinggi, termasuk meningkatkan kadar testosteron dan meningkatkan prestasi ereksi serta  mengekalkannya.
“Dalam kajian kami, pengambilan diet Mediterranean dikaitkan dengan kapasiti senaman yang lebih baik, saluran dan aliran darah yang lebih sihat, kadar testosteron lebih tinggi dan prestasi ereksi yang lebih baik.
“Biarpun kami tidak memeriksa mekanismenya, tidak mustahil jika diandaikan bahawa tabiat pemakanan boleh meningkatkan kecergasan dan prestasi ereksi dengan dengan menambah baik  fungsi saluran darah dan mengehadkan penurunan testosteron pada lelaki pertengahan usia,” demikian kata penulis bersama kajian, Dr. Athanasios Angelis.
Kajian sebelum ini menunjukkan diet Mediterranean dapat membantu untuk mengurangkan risiko sakit jantung dan menurunkan tekanan darah.

Purata umur mereka yang dikaji adalah 56 tahun dan pengambilan makanan Mediterranean dinilai melalui soal selidik dengan peserta menerima skor antara 0 hingga 55.
Kapasiti senaman dinilai melalui  ujian treadmil, manakala ukuran testosteron pula dinilai melalui sampel darah yang diambil sebelum pukul 9 pagi setiap hari. – Agensi


Penutupan maahad tahfiz selari arahan MKN
Oleh ASLIZA MUSA

26 Ogos 2021, 5:41 pm
IPOH – Penutupan sementara sekolah-sekolah di negeri ini termasuk 60 maahad tahfiz swasta adalah selari dengan arahan Majlis Keselamatan Negara (MKN) bagi mengelak jangkitan Covid-19.
Bagaimana pun, sesi pembelajaran secara dalam talian tetap diteruskan melalui kaedah Pengajaran dan Pembelajaran di Rumah (PdPR).
Pengarah Jabatan Agama Islam Perak (JAIPk), Datuk Mohd. Yusop Husin berkata, arahan penutupan sekolah-sekolah tahfiz adalah selari dengan arahan MKN berhubung dengan kawalan penularan virus Covid-19.
“Kelas al-Quran dan Fardhu Ain (KAFA), tadika, sekolah menengah tahfiz negeri, sekolah menengah kerajaan negeri turut menjalankan proses pendidikan secara PdPR.
“Dalam keadaan krisis kesihatan global yang melanda negara kini, pihak pengurusan maahad-maahad tahfiz disaran agar mengendalikan pentadbiran sekolah dengan sebaik mungkin,” katanya dalam kenyataannya di sini hari ini.
Beliau berkata demikian bagi mengulas kenyataan Pengerusi Persatuan Maahad Tahfiz Al-Quran Negeri Perak (Pematap), Mohd. Azlan Suhaimi yang mendakwa 60 maahad tahfiz di Perak berdepan risiko ditutup selepas tidak dapat beroperasi sejak Mei lalu.

Rata-rata pengendalinya mendakwa hanya mampu bertahan dalam tempoh tiga bulan susulan tiada pelajar yang memulakan sesi pengajian manakala 2,500 pelajar akan keciciran dan 300 guru pula dijangka hilang pekerjaan.
Menurut Mohd. Yusop, dalam usaha membantu maahad-maahad tahfiz yang terjejas, kerajaan telah menyalurkan peruntukan hampir RM4.6 juta termasuk peruntukan perkapita, tahun ini. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


300,000 pengusaha bakal gulung tikar
Oleh SUBKHI SUDARJI

26 Ogos 2021, 5:51 pm
PUTRAJAYA – Hampir 300,000 pengusaha logam dan barang-barang kitar semula di seluruh negara berdepan masalah gulung tikar dan hilang mata pencarian apabila masih tidak dibenarkan beroperasi dalam Fasa 1 Program Pemulihan Negara (PPN).
Presiden Persatuan Perpaduan Sejahtera Kebangsaan (PPSK), M Selventhiran berkata, rata-rata mereka yang terlibat terdiri daripada golongan pelbagai lapisan dengan sebahagian besar adalah kumpulan berpendapatan 40 peratus terendah (B40).
Beliau berkata, pihaknya merayu agar kerajaan mempertimbangkan perusahaan logam dan barang-barang kitar semula diletakkan di bawah sektor perkhidmatan bagi membolehkan mereka beroperasi semula seperti subsektor yang dibenarkan lain.
“Hampir 60 peratus golongan B40 menyara hidup menerusi pekerjaan ini. Rata-rata mereka yang bekerja dalam sektor ini meliputi pengusaha, pekerja daripada pelbagai lapisan yang pastinya akan menjana pendapatan mereka seharian.
“Penutupan operasi ini menyebabkan pengusaha mengalami kerugian kira-kira RM1 bilion sejak peralihan fasa PPN dibuat pada bulan Jun lalu,” katanya pada sidang akhbar di sini hari ini.
M. Selventhiran terdahulu mewakili PPSK menyerahkan memorandum kepada Perdana Menteri, Datuk Seri Ismail Sabri Yaakob berhubung rungutan pengusaha logam dan barang barang kitar supaya dapat beroperasi semula.

Turut sama hadir memberikan sokongan dan menyerahkan memorandum itu adalah Malaysia Indian Metal Traders & Recycles Association (MIMTA).
Tambahnya, dia berharap agar kerajaan memberikan perhatian serius dan prihatin dengan nasib mereka seterusnya membenarkan perkhidmatan pengusaha logam dan barang-barang kitar semula dibenarkan beroperasi. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


47 ‘parut’ dikesan pada Gunung Jerai
Oleh NUR ANATI JUHARI

26 Ogos 2021, 5:32 pm
ALOR SETAR – Jabatan Mineral dan Geosains (JMG) sehingga kini mengenal pasti 47 lokasi tanah runtuh atau ‘parut’ di puncak serta lereng Gunung Jerai di Yan dekat sini yang dipercayai menjadi antara punca berlakunya fenomena aliran puing pada minggu lalu.
Pengarah JMG Kedah, Perlis dan Pulau Pinang, Abdullah Sulaiman berkata, sebahagian besar lokasi tanah runtuh itu dikesan di lokasi yang terjejas teruk iaitu di kawasan peranginan Titi Hayun dan Batu Hampar.
Katanya, jumlah keseluruhan runtuhan belum dikenal pasti kerana masih ada beberapa kawasan lain khususnya di Tupah yang belum diterokai.
“Lokasi tanah runtuh yang dikesan ialah 25 di Titi Hayun, masing-masing 10 di Batu Hampar dan kawasan puncak Gunung Jerai serta dua lagi di Tanjung Jaga dan Lembah Bujang,” katanya ketika ditemui di pejabatnya di sini hari ini. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Pasar Besar Ipoh ditutup esok
Oleh ZAKI SALLEH

26 Ogos 2021, 5:17 pm
IPOH – Operasi Pasar Besar Ipoh akan ditutup sementara esok bagi menjalankan kerja-kerja disinfeksi dan pembersihan.
Majlis Bandaraya Ipoh (MBI) dalam satu kenyataan memberitahu, penutupan tersebut adalah selama sehari sahaja bagi pelaksanaan kerja-kerja berkenaan.
“Penutupan tersebut adalah bagi menjalankan aktiviti pembersihan dan desinfeksi di kawasan pasar tersebut.
“Semua premis niaga di sini akan dibuka semula dan beroperasi seperti biasa pada hari Sabtu keesokannya,” ujar kenyataan tersebut.
Pasar Besar Ipoh yang terletak di Jalan Laksamana dekat pusat bandar di sini menempatkan kira-kira 824 peniaga. – K! ONLINE

Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Tinggal burung murai di tepi pantai elak dicekup
Oleh DIYANATUL ATIQAH ZAKARYA

26 Ogos 2021, 5:06 pm
MELAKA – Dua individu bertindak meninggalkan bot dan 1,100 ekor burung murai kampung yang cuba diseludup ke negara jiran di tepi pantai selepas menyedari kehadiran penguat kuasa di perairan pantai Alai, di sini, malam tadi.
Dalam kejadian kira-kira pukul 9.15 malam itu, kesemua burung itu ditemui oleh unit ronda pasukan Agensi Penguatkuasaan Maritim Malaysia (Maritim Malaysia) Negeri Melaka dan Negeri Sembilan.
Pengarahnya, Kepten Maritim Haris Fadzillah Abdullah berkata, rondaan operasi khas itu dibuat selepas pihaknya menerima maklumat daripada orang awam berkaitan aktiviti mencurigakan di pesisir pantai tersebut.
Ujarnya, hasil pemeriksaan, pasukan ronda berjaya mengesan sebuah bot yang disyaki terbabit dengan kegiatan penyeludupan.
“Bagaimanapun suspek menyedari kehadiran penguat kuasa dan terus memecut laju ke pantai sebelum meninggalkan bot di kawasan cetek yang dipenuhi semak untuk meloloskan diri.
“Kita percaya bot itu dikendalikan dua suspek. Penggeledahan di kawasan pantai berbatu itu menemui 55 buah raga berisi kurang 1,100 ekor burung Murai Kampung,” katanya dalam satu kenyataaan dikeluarkan hari ini.

Mengulas lanjut, Haris berkata, kesemua burung bernilai kira-kira RM44,000 itu dipercayai diletakkan oleh dalang dan tidak sempat dipindah masuk ke dalam bot oleh suspek berkenaan.
“Burung Murai Kampung atau nama saintifiknya Copsychus Saularis dipercayai untuk diseludup ke negara jiran kerana mempunyai permintaan tinggi,” ujarnya. -K! ONLINE


Agihan telefon percuma akan diperluas
Oleh MOHAMAD HAFIZI BIN MOHD SAID

26 Ogos 2021, 5:15 pm
IPOH – Pertimbangan diberi untuk memperluaskan agihan telefon pintar percuma menerusi program Tuisyen Cikgu Saarani (TCS) kepada pelajar tingkatan enam dan Sekolah Agama Bantuan Kerajaan (SABK).
Pengerusi Jawatankuasa Pendidikan, Pengajian Tinggi dan Sumber Manusia negeri, Ahmad Saidi Mohammed Daud berkata, pihaknya akan mencari jalan untuk mengembangkan pemberian telefon pintar berkenaan kepada pelajar terlibat.
“Kita akan cuba memikirkan bagaimana cara untuk mengembangkan pemberian telefon pintar TCS ini terus kepada pelajar SABK, tingkatan enam dan Sekolah Menengah Kebangsaan Agama (SMKA) yang bakal menghadapi peperiksaan tahun 2021 dan 2022,” katanya.
Beliau berkata demikian ketika menjawab soalan Khairudin Abu Hanipah (UMNO-Belanja) ketika sesi soalan lisan pada Mesyuarat Pertama Tahun Keempat Dewan Undangan Negeri ke-14 di sini hari ini.
Menurut Ahmad Saidi, pihaknya dimaklumkan terdapat beberapa Ahli Dewan Undangan Negeri (ADUN) melalui pusat khidmat masing-masing telah memulakan inisiatif berkenaan.
Sementara itu, Ahmad Saidi turut memaklumkan sebanyak 11,000 unit telefon pintar sumbangan Yayasan YTL kepada kerajaan negeri telah diedarkan kepada pelajar B40 bermulai Julai sehingga kini.

Katanya baki 9,000 unit akan diberi secara berperingkat-peringkat bermula bulan hadapan sehingga penghujung Disember ini melalui pusat khidmat ADUN masing-masing. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Tauliah Mengajar Agama Islam ahli politik tidak disambung
Oleh MOHAMAD NAUFAL MOHAMAD IDRIS

26 Ogos 2021, 5:11 pm
SHAH ALAM- Majlis Agama Islam Selangor (MAIS) tidak akan menyambung dan menerima permohonan Tauliah Mengajar Agama Islam di masjid dan surau di negeri ini daripada individu yang bergelar ahli politik.
Menteri Besar Selangor, Datuk Seri Amirudin Shari berkata, ini selaras keputusan sidang mesyuarat Dewan Diraja Selangor Yang ke-151 pada 4 Mac 2019 selepas mendapat perkenan daripada Ahli Dewan Diraja Selangor.
Bagaimanapun, katanya, Jawatankuasa Tauliah MAIS pada 6 April lalu memutuskan ahli-ahli politik yang tauliah mengajarnya masih berkuatkuasa dibenarkan sehingga tamat tempoh tauliah itu.
“Beberapa syarat ditetapkan kepada mereka seperti menyentuh isu-isu politik kepartian, mengaitkan individu tertentu dan menyebarkan fitnah.
“Setakat ini, sebanyak 31 ahli politik yang masih memegang Tauliah Mengajar Agama Islam di Selangor,” katanya pada sidang Dewan Undangan Negeri (DUN) Selangor hari ini.
Beliau berkata demikian bagi menjawab soalan Syamsul Firdaus Mohamed Supri (PH-Taman Medan) yang ingin mengetahui status mengajar agama Islam kepada aktivis organisasi politik.

Jelas Amirudin yang merupakan Ahli Dewan Undangan Negeri (ADUN) Sungai Tua itu mana-mana ahli politik yang bertanding pada Pilihan Raya Umum (PRU) termasuk Pilihan Raya Kecil 2018 dan 2019 yang memohon tauliah ini telah ditolak permohonannya.
“Apabila ada sebarang pembaharuan bagi tauliah mengajar selepas ini, semua (ahli politik) yang ada jawatan jelas dalam politik tidak dibenar sambung tauliah terbabit kerana telah diputuskan oleh Jawatankuasa Tauliah MAIS,” katanya. -K!ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


62 peratus pekerja kilang positif di Selangor
Oleh MOHAMAD NAUFAL MOHAMAD IDRIS

26 Ogos 2021, 5:26 pm
SHAH ALAM – Sektor perkilangan merekodkan pekerja paling tinggi positif Covid-19 hasil saringan di tempat kerja bermula Julai lalu.
Menteri Besar Selangor, Datuk Seri Amirudin Shari berkata, kumpulan itu menyumbang 62 peratus daripada 53,571 pekerja yang dikenalpasti positif Covid-19.
Katanya, ini diikuti sektor perkhidmatan dengan 14.5 peratus, pembinaan (13.5 peratus) dan 10 peratus daripada sektor perdagangan.
“Kes-kes positif ini dikenal pasti menerusi saringan-saringan yang dijalankan oleh majikan masing-masing sebagai persediaan sebelum masuk ke tempat kerja.
“Selain itu, saringan kontak rapat kepada rakan kerja yang positif dan saringan kendiri pekerja itu sendiri di fasiliti-fasiliti kesihatan swasta,” katanya pada sidang Dewan Undangan Negeri (DUN) Selangor hari ini.
Beliau berkata demikian bagi menjawab soalan Datuk Dr. Ahmad Yunus Hairi (Pas-Sijangkang) berhubung jumlah individu yang disyaki positif Covid-19 dalam sektor industri di Selangor.

Mengulas lanjut, Amirudin berkata, hasil pemeriksaan mendapati sebanyak 237 daripada 2,457 premis telah diarah tutup kerana gagal mematuhi prosedur operasi standard (SOP) ditetapkan.
“Ini merangkumi 129 ditutup atas arahan Kementerian Kesihatan Malaysia (KKM) dan 108 lagi oleh Kementerian Perdagangan Antarabangsa dan Industri (MITI).
“Arahan penutupan itu berkuatkuasa selama tujuh hari dan pemilik industri terlibat juga diberikan arahan kerja bagi melaksanakan penambahbaikan dalam tempoh tersebut,” katanya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


MDJ kibar 350 Jalur Gemilang pada kenderaan
Oleh HARIS FADILAH AHMAD

26 Ogos 2021, 5:20 pm
JERANTUT – Bagi menyemarakkan lagi bulan kemerdekaan, Majlis Daerah Jerantut (MDJ) bertindak proaktif mengedarkan kira-kira 350 keping Jalur Gemilang untuk dipasang pada kenderaan di Jalan Jerantut-Maran berhampiran Taman Inderapura di sini hari ini.
Pengerusi Infrastruktur dan Lalu Lintas MDJ, Datuk Ridzuan Mansor berkata, program itu adalah susulan daripada seruan Menteri Besar, Datuk Seri Wan Rosdy Wan Ismail agar bulan kemerdekaan disemarakkan bagi menyuntik semangat cintakan negara.
“Program ini untuk menyemarakkan bulan kemerdekaan dan sambutan Hari Kebangsaan pada 31 Ogos ini dengan menyediakan sejumlah bendera Malaysia untuk dikibarkan pada kenderaan.
“Aktiviti ini merupakan pendekatan menyemarakkan semangat patriotisme dalam kalangan penduduk dan pemandu kenderaan, pada masa sama kita menasihatkan mereka supaya mematuhi penguatkuasaan Perintah Kawalan Pergerakan (PKP) kerana wabak Covid-19 masih belum pulih,”katanya di sini hari ini.
Menurut Ridzuan, kibaran Jalur Gemilang pada kenderaan itu dapat menyuntik semangat kecintaan dan nilai jati diri kepada negara yang sudah pun mencapai usia 64 tahun kemerdekaan.
Katanya, dia juga berharap penduduk di kawasan perumahan dan kampung serta premis perniagaan di daerah itu turut mengibarkan Jalur Gemilang di rumah dan premis masing-masing bagi menzahirkan kesetiaan kepada negara.

Sementara itu seorang pemandu, Mat Rejab Ismail,40, berkata, dia berterima kasih dan berasa bangga apabila keretanya dipasang Jalur Gemilang yang cukup signifikan untuk memeriahkan bulan kemerdekaan. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Banjir di Perak beransur pulih
Oleh ZAKI SALLEH

26 Ogos 2021, 5:02 pm
IPOH – Keadaan banjir di negeri semakin pulih apabila jumlah mangsa banjir yang ditempatkan di tiga pusat pemindahan sementara (PPS) menurun kepada 193 orang membabitkan 50 keluarga.
Semalam, jumlah mangsa yang ditempatkan adalah melibatkan 241 orang daripada 66 keluarga.
Jurucakap Jawatankuasa Pengurusan Bencana Perak dalam satu kenyataan memberitahu, seramai 22 mangsa banjir daripada tujuh keluarga berada di PPS Sekolah Kebangsaan (SK) Matang.
“Jumlah mangsa banjir di daerah Kerian yang ditempatkan di PPS SK Changkat Lobak, masih kekal 111 orang (26 keluarga).
“Bilangan mangsa banjir berada di PPS SK Alor Pongsu juga kekal 60 orang (17 keluarga),” katanya dalam kenyataan tersebut.
Sementara itu, Jabatan Pengairan dan Saliran (JPS) Daerah Kerian telah menerima dua unit pam bergerak yang dipinjamkan JPS negeri Perlis dalam usaha untuk mempercepatkan pengaliran air di kawasan yang tenggelam banjir.

Satu unit pam ini telah diaktifkan di kawasan Kampung Selekoh di Kerian sebagai tambahan pada kapasiti empat unit pam sedia ada. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Wawa Zainal hamil lagi, bakal dapat anak keempat
Oleh MOHD. HAIKAL ISA

26 Ogos 2021, 5:10 pm
PETALING JAYA – Setelah dihujani spekulasi kehamilan dalam kalangan peminat, pelakon Wawa Zainal atau nama sebenarnya, Nur Hawa Zainal Abidin tidak menunggu lama untuk mengesahkan bahawa dirinya sekali lagi berbadan dua. Wawa, 30, ketika dihubungi Kosmo! Online sebentar tadi mengharapkan doa yang baik-baik daripada orang ramai agar kandungannya yang kini melepasi usia enam bulan itu berada dalam keadaan terbaik sehingga tiba hari kelahiran kelak. “Sebenarnya, saya memang hamil enam bulan, sudah nak masuk tujuh bulan. Alhamdulillah, keadaan saya okey. Orang…

Sila Log Masuk atau Langgan untuk membaca berita sepenuhnya


1,700 Orang Asli di daerah Sepang sudah divaksin
Oleh NUR SHARIEZA ISMAIL

26 Ogos 2021, 5:26 pm
SEPANG – Sebanyak 1,700 individu atau 62 peratus dalam kalangan masyarakat Orang Asli di sekitar Dengkil dan Sungai Pelek telah menerima suntikan vaksin Covid-19, di bawah program ‘mopping’ Pusat Pemberian Vaksin (PPV) Bergerak Orang Asli kelolaan Pejabat Kesihatan Daerah (PKD) Sepang.
Pegawai Perubatan PKD Sepang, Dr. Mohd. Akil Mohd. Khailani berkata, peningkatan peratusan empat kali ganda daripada keseluruhan penduduk berjumlah 2,740 orang itu dilihat amat memberangsangkan berbanding Mei lalu yang menyaksikan hanya 15 peratus pemberian vaksin dalam kalangan masyarakat tersebut.
“Perkara ini berlaku kerana ada segelintir masyarakat Orang Asli berdepan halangan termasuk menolak untuk divaksin namun, keterbukaan mereka terhadap keperluan imunisasi sebagai perlindungan diri, selain melihat angka kes Covid-19 yang tinggi di Selangor, menyebabkan mereka mahu divaksin.
Remaja autism Orang Asli, Rizal Adis, 24, antara yang hadir menerima vaksin hari ini.
“Ditambah dengan usaha kita masuk ke perkampungan mereka untuk memberikan suntikan vaksin tanpa memerlukan mereka bergerak keluar memudahkan lagi liputan imunisasi dalam kalangan masyarakat Orang Asli,” katanya kepada pemberita pada program ‘mopping’ PPV Bergerak Orang Asli di perkampungan Sungai Melut di sini hari ini.
Mengulas mengenai program ‘mopping’ itu, Mohd. Akil berkata, sebanyak 16 perkampungan Orang Asli telah dikunjungi oleh pasukan bertanggungjawab dan perkampungan Sungai Melut adalah lokasi terakhir dengan sasaran 80 hingga 100 Orang Asli dapat diberi vaksin.
“Semalam sahaja, seramai 110 orang penduduk di Sungai Melut telah divaksinasi sekurang-kurangnya satu dos,” ujarnya sambil memberitahu, program tersebut turut mendapat kerjasama Jabatan Kemajuan Orang Asli (Jakoa) daerah Sepang bagi memastikan tiada keciciran vaksinasi berlaku melibatkan masyarakat Orang Asli.

Sementara itu, salah seorang penerima vaksin ialah pemuda autism, Rizal Adis, 24, yang berasal dari Kampung Orang Asli Bakok yang ditemani abangnya, Nazri Adis, 29, dan ibu mereka, Lia Jasen, 60.
Nazri berkata, adik dan ibunya baru berpeluang untuk mendapatkan suntikan vaksin Covid-19 kerana sebelum ini mereka berdua mengalami masalah kesihatan. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Muhyiddin yakin Ismail Sabri tingkat hubungan dengan Singapura
Oleh MOHD RASDAN AHMAD

26 Ogos 2021, 5:21 pm
PETALING JAYA – Bekas Perdana Menteri, Tan Sri Muhyiddin Yassin menaruh kepercayaan tinggi di mana penggantinya Datuk Seri Ismail Sabri Yaakob mampu meningkatkan hubungan dua hala antara Malaysia dan Singapura pada masa depan.
Ahli Parlimen Pagoh itu mengesahkan bahawa beliau menerima panggilan telefon daripada Perdana Menteri Singapura, Lee Hsien Loong antara lain bagi bertanya khabar dan mengetahui perkembangannya selepas tidak lagi menjadi Perdana Menteri.
“Hsien Loong turut merakamkan penghargaan dan terima kasih atas hubungan serta kerjasama baik yang kami sama-sama jalinkan sepanjang lebih setahun bergelar rakan sejawat dan berdoa saya dapat terus memainkan peranan dalam aspek hubungan dua hala antara kedua-dua negara.
“Saya menaruh keyakinan hubungan baik Malaysia-Singapura ini akan terus ditingkatkan di bawah pimpinan Datuk Seri Ismail Sabri Yaakob selaku Perdana Menteri. Hsien Loong juga memberi jaminan langkah memperkasakan hubungan dua hala antara kedua-dua negara dalam pelbagai aspek akan terus diperkasakan,” katanya dalam satu kenyataan hari ini.
Terdahulu pada 16 Ogos lalu, negara dikejutkan dengan pengumuman peletakan jawatan oleh Muhyiddin dan semua anggota Kabinetnya selepas kehilangan sokongan majoriti Ahli Parlimen dan cadangan kerjasama bipartisan yang dicadangkannya juga tidak mendapat sokongan parti pembangkang.
Ismail Sabri kemudian diumumkan sebagai Perdana Menteri Malaysia kesembilan selepas memperoleh sokongan majoriti 114 Ahli Parliman termasuk dari UMNO, Bersatu, Pas, MCA, MIC dan GPS.

Mengulas lanjut, Muhyiddin berkata secara peribadi, beliau amat menghargai nilai persahabatan yang ditunjukkan oleh Perdana Menteri Singapura yang dikenalinya selama ini.
“Masih segar diingatan pertemuan bersemuka dan bersejarah kami di tengah-tengah Tambak Johor pada Julai tahun lepas iaitu sejurus saya menjawat jawatan Perdana Menteri, manakala beliau sendiri baru saja mengangkat sumpah bagi menyambung tugas sebagai Perdana Menteri.
“Saya doakan TYT Lee Hsien Loong diberikan kesihatan dan dipermudahkan urusan mentadbir Singapura,” jelasnya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Lolanopita, ibu remaja celebral palsy meninggal dunia
Oleh KOSMO!

27 Ogos 2021, 11:07 pm
Oleh NURULAZMA SHAFIQAH KHAIRUL AZHAR
JEMPOL – Seorang wanita yang didapati bersalah oleh mahkamah pada 2014 kerana mengabaikan remaja kelainan upaya (OKU), Allahyarham Muhammad Firdaus Dullah, meninggal dunia di Hospital Tuanku Ampuan Najihah (HTAN), Kuala Pilah hari ini.
Lolanopita Sadi, 47, meninggal dunia pada pukul 2.30 petang tadi ketika dirawat kerana mengalami masalah buah pinggang, kencing manis dan darah tinggi.

Rakannya, Soriati Parmin, 42, berkata, keadaan kesihatan Allahyarham semakin merosot sejak Aidiladha lalu dan dia kemudian dibawa ke HTAN untuk mendapatkan rawatan.
“Dia sudah setahun mengalami masalah buah pinggang, seminggu sebelum Hari Raya Haji lalu dia keluar daripada hospital selepas mendapatkan rawatan penyakitnya itu, dan saya selepas itu menjaganya.
“Pada 27 Julai lalu dia kembali ditahan wad sehingga dia meninggal dunia hari ini,” katanya ketika dihubungi malam ini.

Soriati menambah, Allahyarham selamat dikebumikan di Kampung Mahsan, Jempol pukul pada 8 malam ini.
Pada 18 November 2014, Lolanopita dijatuhi hukuman penjara empat bulan dan denda RM10,000 oleh Mahkamah Sesyen Seremban selepas mengaku bersalah terhadap dua pertuduhan iaitu mengabaikan dan membiarkan anaknya tinggal tanpa pengawasan.
Kisah Muhammad Firdaus menggemparkan negara apabila remaja istimewa itu ditemui dalam keadaan menyedihkan pada 21 Jun 2014 ketika operasi Jabatan Imigresen Negeri Sembilan di kawasan rumah pangsa Taman Semarak, Nilai.
Muhammad Firdaus meninggal dunia pada usia 16 tahun di Hospital Tuanku Ja’afar di Seremban pada tahun 2015 dipercayai akibat diserang sawan.-K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Wanita saman Starbucks kerana kopi tumpah
Oleh KOSMO!

27 Ogos 2021, 10:30 pm
AUSTIN, Texas – Seorang wanita memfailkan saman ke atas syarikat minuman kopi tersohor, Starbucks kerana mendakwa tangannya melecur selepas pesanannya tumpah ketika diambil menerusi pembelian secara pandu lalu, lapor akhbar New York Post kelmarin.
Mary Simms dari negeri Texas, Amerika Syarikat turut mendakwa dia menerima pesanan yang salah daripada kakitangan Starbucks di situ.
Seorang pekerja dilaporkan memberitahu Simms bahawa dia diberi minuman yang salah dan wanita itu memberhentikan keretanya untuk mengembalikan pesanan yang diambil.
Namun begitu, ketika mahu memberikan semula kopi tersebut, penutup cawan terbuka dan kopi itu tumpah di atas riba Simms.
“Akibat tumpahan itu, Simms mengalami melecur tahap pertama dan kedua hingga menyebabkan kecederaan dan kerosakan peribadi yang teruk,” demikian menurut tuntutan saman itu.
Simms dilaporkan menuntut saman kurang daripada AS$75,000 (RM314,550) bagi keseluruhan kos kerugian yang ditanggung akibat insiden tersebut.

Seorang jurucakap Starbucks dilaporkan memberitahu portal Insider bahawa syarikat itu masih  menyiasat tuntutan  tersebut.
“Kami mengambil tanggungjawab untuk menyediakan persekitaran selamat buat semua pelanggan dengan serius dan memastikan minuman kami dibuat dengan berhati-hati serta dihantar kepada pelanggan dengan selamat,” kata jurucakap itu. – Agensi


Mungkin nama kami disimpan dalam almari – Zizan Razak
Oleh SITI AMINAH MOHD YUSOF

27 Ogos 2021, 10:12 pm
PETALING JAYA – Pelawak dan pelakon, Zizan Razak sekali lagi membuatkan netizen pecah perut apabila ‘mempersoalkan’ mengapa namanya tiada dalam pengumuman Kabinet Perdana Menteri, Datuk Seri Ismail Sabri Yaakob, hari ini.
“Nama-nama Kabinet sudah keluar. Nama saya tiada. Datuk (Seri) Aliff (Syukri Kamarzaman) pun tiada.
“Mungkin nama kami disimpan dalam almari dahulu buat sementara. Pilihan raya seterusnya @aliffsyukriterlajaklaris,” ujarnya dalam satu hantaran di laman Facebook beliau sebentar tadi.
Hantaran itu mendapat 12,000 tanda suka dengan kebanyakaan netizen memberi reaksi emoji ketawa terbahak-bahak.
“Tunggu Zan. Insya-Allah PRU (Pilihan Raya Umum) tujuh hingga lapan kali lagi. Usaha tangga jaya. Jaga kesihatan saja,” usik Nafie Zi.
“Ajak Datuk Aliff pergi buat kabinet dekat Planet Pluto,” gurau Hafiz Rani.

“Zizang akan dilantik menjadi duta hiburan rakyat Malaysia bertaraf menteri,” ujar Mahadi Hamid.
“Salam Adinda Zizan Razak. Hendak jadi Perdana Menteri atau Timbalan Perdana Menteri kena ada parti politik. Emak saya pun dulu ada ‘parti’ dan tiap kali mesyuarat ada bihun, karipap, agar-agar. Undilah ‘party Tupperware’,” usik Ahmad Kamal Othman. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Hidupan makhluk asing mungkin ditemui dalam tiga tahun lagi
Oleh KOSMO!

27 Ogos 2021, 9:30 pm
LONDON – Sekumpulan saintis yang mula melihat ke arah gugusan planet baharu di alam semesta mengandaikan bahawa hidupan makhluk asing bakal ditemui oleh manusia dalam tempoh dua atau tiga tahun lagi, lapor akhbar Daily Star kelmarin.
Ahli astronomi dari Universiti Cambridge, England melihat gugusan planet yang dipanggil hycean dan terletak dalam Galaksi Bima Sakti  dan mengandaikan bahawa satu daripadanya mungkin mempunyai keadaan yang sesuai untuk dihuni makhluk asing.
Planet yang digelar ‘Neptuna mini’ K2-18b itu lebih besar daripada Bumi, namun dilitupi lautan serta mempunyai tahap haba dan hidrogen yang mencukupi untuk menampung kehidupan.
Namun, selepas mendapati kadar metana dan amonia serta tanda-tanda wap air, saintis yakin planet K2-18 b itu menyimpan rahsia semesta.
‘Neptuna mini’ terletak 124 tahun cahaya dari Bumi dan memiliki saiz sehingga lapan kali ganda lebih besar berbanding Bumi, namun memiliki jarak yang cukup jauh daripada bintang paling hampir dengannya yang membolehkan ia mengekalkan kehidupan pintar.
Ketua penyelidik, Dr. Nikku Madhusudhan berkata manusia mungkin akan mampu mengesan kehidupan pada planet sedemikian dalam tempoh beberapa tahun lagi.

“Hycean merupakan dunia penuh air yang dikelilingi atmosfera berhidrogen tinggi.
“Kami mengatakan bahawa dalam tempoh dua hingga tiga tahun lagi, kami akan mengesan biopenunjuk pertama sekiranya planet ini dihuni sesuatu yang hidup,” katanya.
Beliau bagaimanapun berkata perlu mendapatkan lebih banyak maklumat sebelum benar-benar yakin bahawa terdapat makhluk lain yang sama-sama menghuni semesta. -Agensi


Itali benarkan referendum eutanasia
Oleh KOSMO!

27 Ogos 2021, 9:00 pm
ROM, Itali – Itali bakal mengadakan referendum berhubung pelaksanaan eutanasia seawal tahun depan selepas menerima lebih 750,000 tandatangan mengenainya dalam satu petisyen, lapor laman berita Mail Online kelmarin.
Eutanasia ialah perbuatan menamatkan hayat seseorang yang menanggung kesengsaraan akibat penyakit yang tidak dapat disembuhkan. Tindakan tersebut dilakukan atas dasar belas kasihan kerana tidak mahu pesakit terus menanggung sakit yang berpanjangan.
Di Itali, lebih 500,000 tandatangan diperlukan dalam  sesuatu petisyen untuk membenarkan referendum dibuat di negara itu.
Dengan lebihan 250,000 tandatangan lagi, undian mengenainya boleh dilakukan seawal tahun depan.
 Kempen tersebut menuntut perubahan ke atas undang-undang yang melarang perbuatan bunuh diri di Itali.
“Ketika ini, tanpa undang-undang yang membenarkan pelaksanaannya, eutanasia bukan menjadi hak semua.

“Saya menandatangani petisyen itu untuk memberi kebebasan kepada mereka yang tidak boleh pergi ke negara-negara yang membenarkan eutanasia,” kata wartawan penyiasat yang juga penulis Persatuan Luca Coscioni, Roberto Saviano.
Melalui undang-undang sedia ada di Itali, individu yang membantu orang lain untuk membunuh diri boleh dipenjara antara lima hingga 12 tahun.
Bagaimanapun, mahkamah perlembagaan pada 2019 memberi pengecualian eutanasia kepada  ‘pesakit yang sengsara akibat penyakit tidak boleh sembuh serta menyebabkan penderitaan fizikal serta psikologi yang dirasakan tidak mampu diharungi’.
Hakim menambah, pesakit juga haruslah sedar dan mampu membuat keputusan sepenuhnya ke atas tindakan itu.
Mereka yang menderita penyakit tidak boleh disembuhkan, namun bukan dalam kategori itu tidak boleh dikecualikan daripada undang-undang tersebut.
Penyokong referendum itu berkata, sekiranya diluluskan, undang-undang itu akan membenarkan kaedah perubatan kepada pesakit yang memerlukan bantuan untuk menamatkan hidup mereka. – Agensi


Banjir semakin baik di Perak
Oleh ZAKI SALLEH

27 Ogos 2021, 10:00 pm
IPOH – Keadaan banjir di negeri bertambah baik apabila hanya satu pusat pemindahan sementara (PPS) dibuka untuk menempatkan 50 mangsa daripada 16 keluarga setelah PPS Sekolah Kebangsaan Changkat Lobak di Kerian ditutup pukul 5 petang tadi.
Sebelum ini PPS berkenaan dihuni 110 mangsa daripada 43 keluarga yang merupakan penduduk Kampung Matang Tengah.
Jurucakap Bilik Gerakan Jabatan Bomba dan Penyelamat negeri Perak dalam satu kenyataan memberitahu, mangsa yang berada di PPS SK Alor Pongsu, Kerian ketika ini adalah penduduk dari lima buah kampung.
“Antaranya dari Kampung Matang Pasir, Kampung Parit Simpang 4 dan 5, Kampung Baru dan Kampung Matang Tengah Changkat Lobak.
“Kita akan memantau situasi semasa dan mangsa boleh dibenarkan pulang jika keadaan pulih sepenuhnya,” ujar jurucakap tersebut.
Kawasan sekitar Alor Pongsu dilanda banjir kilat apabila ban Rancangan Tebatan Banjir di Sungai Samagagah pecah menyebabkan air melimpahi Kampung Matang Pasir dan Kampung Parit Haji Kasim.-K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Ujian saringan peluh Covid-19 pertama dunia
Oleh KOSMO!

27 Ogos 2021, 10:00 pm
BANGKOK – Pasukan penyelidik dari Universiti Chulalongkorn telah menghasilkan ujian saringan Covid-19 menggunakan sampel peluh yang pertama di dunia, lapor akhbar The Nation Thailand, semalam.
Kit saringan mudah alih itu digunakan untuk mengesan bau di dalam titisan peluh yang mempunyai tanda jangkitan virus tersebut.
Setiap sampel mengambil masa hanya 15 minit untuk dikumpulkan dan memberikan keputusan dalam tempoh 30 saat.
Ujian saringan menggunakan peluh ini juga sudah digunakan dalam pemeriksaan masyarakat di Thailand, baru-baru ini.
Menurut kenyataan dari Universiti Chulalongkorn, ujian baharu ini dibangunkan  berdasarkan kejayaan projek ‘Ujian Anjing Pengesan Covid-19’, kerjasama dengan syarikat Chevron.
Universiti itu juga mengatakan bahawa kit ujian peluh mudah alih Covid-19 itu akan menambahkan kecekapan anjing pengesan Covid-19 sekali gus meluaskan saringan besar-besaran penduduk Thailand.

“Kami mengambil sampel pesakit positif Covid-19 yang dikesan oleh anjing dan menyaring kandungan kimia berkaitan virus di dalamnya.
“Berdasarkan sampel yang diperoleh, kami mendapati bahawa individu yang dijangkiti Covid-19 menghasilkan bahan kimia dalam peluh yang berbeza.
“Oleh itu, kami menggunakan penemuan ini untuk menghasilkan  alat bagi mengesan bau khusus yang dihasilkan oleh bakteria tertentu dalam peluh pesakit Covid-19,”kata Pembantu Profesor, Chadin Kulsing dari Jabatan Kimia Universiti Chulalongkorn.
Chadin menambah, kaedah ini adalah kali pertama di dunia di mana Covid-19 dikesan melalui kewujudan bahan kimia ini.
Peluh manusia mempunyai lebih daripada 100 bau unik yang terhasil daripada penggunaan deodoran, bakteria pemakan peluh dan rembesan kulit yang lain.
“Bagi mereka yang dijangkiti Covid-19, bakteria bertindak balas terhadap virus dan menghasilkan bau khusus,” jelas Chadin.
Untuk mengembangkan alat ujian peluh mudah alih, beliau menggunakan alat analisis kimia toksik mudah alih dengan tambahan penapis untuk mengesan virus.
Kit ujian ini hanya terdiri daripada kapas dan botol kaca.
Pelapik kapas diletakkan di bawah ketiak kira-kira 15 minit, kemudian diletakkan di dalam kaca yang disterilkan dengan sinar ultra ungu.
“Juruteknik akan mengambil sejumlah sampel yang sesuai dengan menggunakan penyedut khas dan menekan keluar titisan peluh pada penganalisis untuk mendapatkan keputusan,” jelas Chadin.
Kelebihan kaedah ini adalah bahawa ia dapat disesuaikan untuk mengesan varian virus melalui tanda peluh yang unik bagi setiap orang.
Dalam ujian lapangan yang melibatkan 2,000 peserta, ujian peluh dilakukan setanding dengan ujian tindak balas rantai polimerase transkripsi balikan (PCR) dengan tahap kepekaan sebanyak 95 peratus dan ketepatan sehingga 98 peratus.
Walau bagaimanapun, Chadin tetap menasihatkan bahawa individu yang positif dalam ujian peluh perlu mendapatkan ujian PCR untuk pengesahan kedua. -Agensi


Hatrik Bergson sahkan JDT juara Liga Super
Oleh MOHAMAD FAIZAL HASHIM

27 Ogos 2021, 11:13 pm
ISKANDAR PUTERI – Johor Darul Ta’zim (JDT) muncul juara Liga Super musim ini selepas menjinakkan skuad Tok Gajah 3-0 di Stadium Sultan Ibrahim, di sini malam ini.
Kemenangan tersebut menyaksikan JDT melakar sejarah baharu Liga Super apabila mempertahankan kejuaraan yang dimenangi buat lapan musim berturut-turut sejak memenanginya buat pertama kali pada 2014.
Jaringan hatrik Bergson Da Silva pada perlawanan menentang Sri Pahang FC itu melengkapkan malam gemilang buat skuad Harimau Selatan.
Ini adalah jaringan hatrik kedua buat penggempur berbisa kelahiran Brazil itu pada musim ini selepas menjaringkan tiga gol ketika menewaskan Perak di gelanggang keramat ini pada 31 Julai lalu.
Bergson itu membuka jaringan pada minit kelapan apabila menghukum kesilapan Zazrir Naim Abdul Rani yang melakukan hantaran ke belakang sebelum memperdaya tiga pemain dan meledak rembatan deras menewaskan penjaga gol, Daniel Wafiuddin Sa’dun.
Pada minit ke-41, Safiq bijak menghasil peluang gol dengan membuat lorongan mencari Bergson yang bersahaja membuat sepakan lambung menewaskan Daniel Wafiuddin.

Tiga minit berselang, Bergson sekali lagi menjadi igauan ngeri buat Daniel Wafiuddin yang melengkapkan hatrik setelah bijak bermain satu dua dengan Gonzalo Cabrera sebelum melepaskan rembatan rendah pada minit ke-44.
Bersambung babak kedua, skuad bimbingan Dollah Salleh cuba bangkit pada perlawanan itu untuk sekurang-kurangnya memecahkan kebuntuan jaringan.
Kedua-dua pasukan saling melakukan serangan ke arah kubu lawan namun keputusan kekal ke wisel penamat.
Juara baharu Liga Super itu perlu mengharungi lagi perlawanan menentang Terengganu FC pada 4 September sebelum menamatkan saingan liga di laman sendiri menentang Kuala Lumpur FC pada 12 September ini.-K! ONLINE


Lihat Musytari dengan mata kasar hingga Disember ini
Oleh SITI AMINAH MOHD YUSOF

27 Ogos 2021, 9:16 pm
PETALING JAYA – Orang ramai berpeluang melihat planet Musytari menggunakan mata kasar selain menggunakan binokular dan teleskop dengan menghadap ke arah ufuk timur yang bebas daripada sebarang halangan bergantung keadaan cuaca.
Agensi Angkasa Malaysia (MYSA) dalam satu kenyataan melalui laman Facebook berkata, planet terbesar dari sistem solar itu akan kelihatan di langit pada waktu malam sepanjang bulan Ogos hingga Disember ini.
“Musytari berada di buruj Aquarius mulai Ogos ini dan menjejak sedikit demi sedikit ke arah barat sepanjang bulan dengan merentas di sempadan buruj Aquarius hingga Capricornus.
“Musytari akan kelihatan sepanjang malam di sekitar buruj Capricornus dengan diameter ketara Musytari adalah sebanyak 49 saat arka,” katanya kenyataan tersebut baru-baru ini.
Penampakan Planet Musytari di buruj Capriconus pada pukul 8 malam 20 Ogos lalu. – Foto Kredit: MYSA
Capricornus ialah buruj zodiak hemisfera selatan yang terletak berhampiran Sagittarius dan merupakan bintang tercerah terdiri daripada daripada bintang magnitud ketiga.
Menurutnya, permukaan Musytari dengan ciri luaran menonjol dipanggil ‘Great Red Spot’ serta empat bulan utamanya yang bernama Io, Europa, Ganymede dan Callisto atau dikenali sebagai Bulan Galilean  boleh dilihat dengan jelas menggunakan teleskop.

Ia merupakan planet terbesar dalam sistem suria galaksi Bima Sakti dan planet kelima dari matahari serta mempunyai sebanyak 80 bulan yang berputar sebagai objek satelit semula jadi. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Andi Bernadee beri bayangan identiti suspek songlap duit
Oleh NUR EMIRA SAIZALI

27 Ogos 2021, 9:15 pm
PETALING JAYA – Penyanyi Andi Bernadee memberi bayangan bahawa suspek yang melakukan pecah amanah dan wang RM70,000 miliknya ialah pengurus kepada seorang penyanyi rap terkenal.
Pendedahan yang tidak dinyatakan nama individu tersebut dikongsi pelantun lagu Donde itu dalam satu hantaran InstaStorynya hari ini.
“Maaf saya tak boleh lagi dedahkan nama apatah lagi wajah suspek selagi kes dalam siasatan. Apabila kes ini dibawa ke mahkamah, kita semua akan tahu siapa dia.
“Percakapan dan penulisan saya juga perlu berhati-hati supaya tidak disaman kembali,” katanya dalam perkongsian tersebut.
Tambah pemilik nama lengkap Andi Azrul Andi Mapangile itu, kebanyakkan penggiat seni tanah air sudah mengetahui identiti suspek.
Lebih mengejutkan, pelakon drama Melastik Ke Hatimu itu turut mendedahkan suspek merupakan pengurus kepada seorang penyanyi dan turut meletak sepotong lirik lagu rap popular.

“Alhamdulillah, hampir semua kenalan dalam industri hiburan sudah tahu perkara ini dan kenal siapa orang itu.
“Maklumlah, suspek juga merupakan pengurus kepada seorang lagi artis,” katanya.
Sementara itu, Andi turut meminta mana-mana pihak supaya tidak memetik nama sesiapa bagi tidak mengeruhkan keadaan.
“Diam. Jangan sebut-sebut kat media sosial. Nanti awak pula kena saman, saya tak tahu,” katanya.
Kelmarin, Andi hadir ke Ibu Pejabat Polis Daerah Dang Wangi bagi membuat laporan berhubung seorang individu yang didakwa melakukan pecah amanah dan ‘songlap’ wang miliknya berjumlah RM70,000.
Semalam, Andi turut menafikan dakwaan ramai yang menuduh beberapa rakan artis sebagai suspek kes tersebut. – K! ONLINE


Anak kambing tidur nyenyak dalam buaian
Oleh LUQMAN RIDHWAN MOHAMED NOR

27 Ogos 2021, 8:48 pm
PETALING JAYA – Aksi seekor kambing yang dirakam melompat-lompat kerana cuba memanjat masuk ke dalam buaian di Pahang baru-baru ini mencuti hati netizen.
Video yang dimuat naik di laman Facebook Wan Azlan itu menerima lebih 1,500 tanda suka, 1,800 komen dan dikongsi lebih 24,000 kali oleh pengguna laman media sosial tersebut.
Anak kambing berkenaan dilihat berusaha bersungguh-sungguh cuma memasuki buaian tersebut, dengan dua ekor kucing berhampiran melihat haiwan tersebut melompat-lompat.
Dalam video kedua, perakam didengari berkata: “Eh dia main buai pula dah. Dia lama dah tak tido buai. Dia naik pula, dia naik sendiri la tu. Dia nak tidur buai mak.
Sementara itu, rakaman kedua menyaksikan anak kambing berkenaan sedang tidur nyenyak di dalam buaian berkenaan.
“Lena dia boleh tidur buai,” kata Wan Azlan di dalam rakaman tersebut.

Sementara itu, Nirhana Aziz: “Jenuhlah tauke kambing nak pasang buaian dalam kandang kambing. Fuuh, penat oo.”
Siti Fadilah pula berkata: “Macam budak sahaja. Tahu sahaja sedap tidur di buaian tu.”
“Akhirnya tidur juga kambing. Tidur nyenyak sekali,” kata Thina. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Hanya dua penumpang limosin sebulan
Oleh MOHD SYALMIZI HAMID

27 Ogos 2021, 8:17 pm
BALIK PULAU – Kira-kira 300 pemandu aktif teksi dan limosin di Lapangan Terbang Antarabangsa Pulau Pinang (LTAPP) di Bayan Lepas di sini mengadu pendapatan mereka terjejas teruk selepas pandemik Covid-19 melanda negara sejak Mac tahun lalu.
Ada di antara mereka terpaksa bertukar kerjaya sebagai penghantar makanan, pengawal keselamatan dan pemandu lori demi meneruskan hidup selepas berlaku pengurangan penumpang kerana banyak penerbangan tidak beroperasi.
Pengerusi Persatuan pemandu Limo dan Teksi LTAPP, Hafizi Ahmad berkata, terdapat pemandu yang terpaksa merelakan kenderaan mereka ditarik kerana tidak mampu membuat pembayaran bulanan.
“Pendapatan kini merosot teruk apabila hanya mampu mendapat antara satu ke dua penumpang dalam sebulan.
“Jika sebelum pandemik Covid-19, saya kebiasaannya boleh mendapat antara empat hingga lima penumpang sehari dengan anggaran pendapatan sehingga RM200,” katanya kepada pemberita hari ini.
Beliau berkata demikian ketika ditemui pada Program Serahan Infak Rezeki Santuni Pemandu Limosin dan Teksi LTAPP oleh Pertubuhan Keselamatan Sosial (Perkeso) dengan kerjasama Persatuan Pengguna Islam Malaysia (PPIM) di sini.

Sumbangan berupa bungkusan barangan makanan yang diserahkan Ketua Cawangan Sumber Manusia Perkeso, Mohd. Razmi Khalid itu merupakan inisiatif agensi berkenaan dalam meringankan beban kumpulan penggiat dalam sektor pelancongan sempena Jelajah Prihatin Jubli Emas Perkeso
Pulau Pinang merupakan negeri kedua yang disinggahi konvoi Perkeso itu selepas menghulurkan bantuan kepada pemandu limosin dan teksi di Lapangan Terbang Antarabangsa Kuala Lumpur bulan lalu.
Konvoi itu kemudiannya akan bergerak ke seluruh negara bagi menyerahkan sebanyak 900 kotak makanan termasuk kepada mangsa tragedi kepala air di Yan, Kedah. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Kes di ICU, kes aktif menurun hari ini
Oleh SITI A'ISYAH SUKAIMI

27 Ogos 2021, 7:26 pm
PUTRAJAYA – Pesakit sedang dirawat di Unit Rawatan Rapi (ICU) hari ini semakin berkurangan dengan 982 kes selain 470 kes memerlukan bantuan pernafasan.
Semalam, pesakit di ICU merekodkan sebanyak 990 kes dan 487 kes memerlukan bantuan pernafasan manakala, kali terakhir angka pesakit di unit rawatan tersebut dilaporkan melebihi 1,000 ialah pada 25 Ogos lalu iaitu sebanyak 1,003 kes.
Dalam masa sama, kes aktif turut menurun sedikit kepada 265,695 kes selain terdapat 339 kes kematian Covid-19 terdiri.
Kematian itu melibatkan 289 warga Malaysia dan 50 warga asing dengan 193 daripadanya lelaki manakala baki 146 wanita selain 99 kes meninggal dunia di luar hospital atau brought-in-dead (BID), menjadikan jumlah kes kematian sebanyak 15,550 kes.
Ketua Pengarah Kesihatan, Tan Sri Dr. Noor Hisham Abdullah berkata, sebanyak 412 kes (1.9 peratus) kategori tiga, empat dan lima manakala, sebanyak 21,658 kes (98.1 peratus) kategori satu dan dua berdasarkan keadaan klinikal kes semasa baharu didiagnosis Covid-19.
“Secara keseluruhan, 17,029 kes (77.2 peratus) daripada jumlah kes tersebut tiada atau tidak lengkap vaksinasi. Dapatkan vaksin Covid-19 bagi mengurangkan risiko jangkitan yang serius dan diharapkan akan mengurangkan jangkitan di dalam negara, terutama kes di kategori tiga hingga lima,” katanya dalam satu kenyataan akhbar di sini hari ini.

Beliau berkata, sebanyak 155 kes kategori lima dengan 145 kes tiada atau tidak lengkap vaksinasi dilaporkan semalam, 80 kes kategori empat dengan 65 kes tiada atau tidak lengkap vaksinasi serta 177 kes kategori tiga dengan 136 kes tiada atau tidak lengkap vaksinasi.
“Sebanyak 11,805 kes kategori dua dengan 9,151 kes tiada atau tidak lengkap vaksinasi manakala, sebanyak 9,853 kes kategori satu dengan 7,532 kes tiada atau tidak lengkap vaksinasi,” jelasnya.
Tambah beliau, sebanyak 28 kluster baharu dikenal pasti terdiri daripada 15 kluster komuniti, 12 kluster tempat kerja dan satu kluster pusat tahanan. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


9 wakil dari Kelantan barisi Kabinet baharu
Oleh MUHAMMAD AYMAN GHAFFA

27 Ogos 2021, 8:33 pm
KOTA BHARU – Lima ahli Parlimen dan Senator dari Kelantan dilantik sebagai menteri selain empat lagi menjawat jawatan timbalan menteri dalam Kabinet diumumkan Perdana Menteri, Datuk Seri Ismail Sabri hari ini.
Jumlah sembilan individu itu menunjukkan pengurangan seorang wakil berbanding 10 orang sebelum ini, namun kekal antara negeri paling ramai wakil yang membarisi Kabinet.
Lima menteri tersebut terdiri daripada Senator Datuk Dr. Mohd. Radzi Jidin yang kekal sebagai Menteri Kanan – Pendidikan bersama Datuk Seri Mustapa Mohamed (Menteri Di Jabatan Perdana Menteri-Ekonomi) dan Datuk Seri Tuan Ibrahim Tuan Man (Menteri Alam Sekitar dan Air).
Dua ahli parlimen iaitu Datuk Seri Takiyuddin Hassan bertukar portfolio kepada Menteri Tenaga dan Sumber Asli termasuk Tan Sri Annuar Musa yang dilantik sebagai Menteri Komunikasi dan Multimedia.
Sementara itu, Timbalan Menteri dari Kelantan pula terdiri daripada Datuk Seri Ikmal Hisham Abdul Aziz (Timbalan Menteri Pertahanan), Datuk Ahmad Marzuk Shaary (Timbalan Menteri Hal Ehwal Agama) dan Datuk Siti Zailah Mohd. Yusoff (Menteri Wanita dan Pembangunan Keluarga)
Ahli Parlimen Pasir Puteh, Dr. Nik Muhammad Zawawi Salleh dilantik sebagai Timbalan Menteri Pertanian dan Industri Makanan II menggantikan Datuk Che Abdullah Mat Nawi yang merupakan Ahli Parlimen Tumpat.

Pelantikan Nik Muhammad Zawawi merupakan satu-satunya muka baharu yang dilantik dalam Kabinet baharu Ismail Sabri.
Sementara itu, Mustapa yang juga Ahli Parlimen Jeli berkata, beliau amat menghargai kepercayaan diberikan Perdana Menteri untuk terus melaksanakan tugasnya sebelum ini dan ia merupakan satu amanah besar.
Katanya, beliau akan turut serta menjayakan usaha kerajaan memulihkan ekonomi negara yang terjejas akibat penularan pandemik Covid-19 sejak lebih setahun lalu.
“Saya percaya kombinasi barisan Kabinet diumumkan Perdana Menteri mampu melaksanakan Pelan Pemulihan Negara dengan efisien demi kesejahteraan rakyat serta membebaskan Malaysia daripada Covid-19.
“Pelan ini adalah kesinambungan kepada asa yang dibina Perdana Menteri Kelapan, Tan Sri Muhyiddin Yassin. Insya-Allah jemaah menteri dan timbalan menteri akan berganding bahu memastikan budaya kerja berprestasi tinggi dijayakan,” katanya dalam satu kenyataan hari ini.-K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Pasang CCTV kesan makhluk misteri kematian kambing
Oleh KOSMO!

27 Ogos 2021, 8:00 pm
JAKARTA – Badan Pemuliharaan Sumber Daya Alam (BKSDA) Jogjakarta akan memasang sistem televisyen litar tertutup (CCTV) bagi merungkai misteri kematian belasan ekor kambing di Kelurahan Purwodadi Kapanewon Tepus Gunungkidul, lapor Suara.com, semalam.
Ketua BKSDA, Muhammad Wahyudi memberitahu bahawa sehingga kini, masih tiada petunjuk tentang makhluk apa yang menggigit sehingga mati semua ternakan milik penduduk setempat itu.
“Pihak kami belum mengetahui apakah haiwan yang membunuh kambing-kambing itu. Maka, pihak BKSDA akan memasang CCTV bagi mengesan kemungkinan serangan serupa di masa depan.
“Jika sudah pasti makhluk apa yang menyerang ternakan itu, lebih mudah untuk kami mencari jalan penyelesaian yang berkesan,” jelas Muhammad Wahyudi.
Tambah beliau, buat masa sekarang, penduduk telah dinasihatkan untuk mengetatkan kawalan di kawasan ternakan malah ada sesetengah daripada mereka mula menggunakan senapang angin ketika melakukan rondaan. – Agensi


Wanita bimbang telinga tindik bengkak macam bibir
Oleh KOSMO!

27 Ogos 2021, 8:45 pm
LONDON – Seorang wanita cuba mendapatkan nasihat pengguna laman sosial Facebook kerana panik selepas berlaku jangkitan pada lubang tindik telinganya susulan aktiviti pelik bersama teman lelakinya, lapor akhbar Daily Star kelmarin.
Wanita itu memuat naik foto telinganya yang kelihatan membengkak dalam paparan di Facebook untuk mendapatkan nasihat  wanita lain.
Dia mendakwa, teman lelakinya telah ‘bermesra’ pada lubang tindik telinganya.
“Apa yang perlu saya beritahu kepada pihak hospital atau adakah cara merawatnya di rumah?” demikian pertanyaan yang diajukan wanita itu bersama foto keadaan telinganya yang dimuat naik di Facebook.
Netizen yang melihat foto tersebut memenuhi ruang komen dengan pelbagai reaksi tentang insiden itu.
“Apa yang membuatkan dia (teman lelaki) mahu berbuat begitu?” tanya seorang netizen.

Foto tersebut telah dikongsi hampir 39,000 kali. – Agensi


Mainan roket Blue Origin berharga hampir RM300
Oleh KOSMO!

27 Ogos 2021, 8:30 pm
BANDAR RAYA NEW YORK – Syarikat aeroangkasa Blue Origin milik manusia terkaya dunia, Jeff Bezos menawarkan roket mainan pada harga AS$69.99 (RM293.43), lapor akhbar New York Post semalam.
Roket mainan itu hasil rekaan rakan kerjasama Blue Origin, Estes yang merupakan  syarikat pembuat roket dan pelancar berkualiti tinggi.
Mainan ini memiliki saiz 1/6 daripada  ukuran sebenar roket New Shepard dengan kemampuan luncuran pada ketinggian 121 meter ke udara.
“Estes dengan bangga bekerjasama dengan Blue Origin untuk memperkenalkan model roket mainan untuk kanak-kanak yang bercita-cita meneroka angkasa lepas.
“Model New Shepard yang boleh diterbangkan adalah mainan paling sempurna untuk menghiasi rak pejabat anda atau dilancarkan bagi suasana simulasi pelepasan roket angkasa lepas tersendiri,” demikian menurut kenyataan laman web Estes.
Roket mainan yang boleh dimiliki menerusi tempahan itu akan dilancarkan secara rasmi pada 1 November ini pada harga asas AS$69.99.

Harga tambahan sebanyak AS$40 (RM167) adalah untuk  peluncur, pengawal dan mesin sekali guna bagi menerbangkannya.
Alat mainan ini turut dilengkapi payung terjun untuk membantu roket itu turun selepas dilancarkan ke udara. – Agensi


Gelagat kanak-kanak ikut bapa solat curi tumpuan ramai
Oleh NUR HUDA MUSA

27 Ogos 2021, 7:58 pm
PETALING JAYA – Reaksi comel seorang kanak-kanak ‘meniru’ bapanya sedang menunaikan solat curi tumpuan orang ramai.
Menerusi sebuah video yang dikongsi di TikTok @dielanorfadilah, kelihatan kanak-kanak tersebut yang dipercayai merupakan kanak-kanak istimewa menunaikan solat disamping bapanya.
Apa yang menariknya adalah apabila kanak-kanak yang dikenali sebagai Aqeel itu dilihat menyediakan sendiri sejadah disamping bapanya dan meniru gerak-geri lelaki tersebut.
Tinjauan di ruang komen mendapati rata-rata pengguna media sosial terhibur melihat keletah kanak-kanak tersebut yang bersungguh-sungguh meniru gerak-geri bapanya.
“Terima kasih yang mendoakan anak istimewa saya, tak terbalas komen kawan-kawan semua. Moga doa berbalik dekat awak semua. Aqeel dah tiga tahun,” kata diela norfadhilah.
“Semoga Allah jaga kamu sebaik-baiknya. Pertama kali lalu di post saya, terus saya nak tengok berapa umur si comel yang sangat pintar ni,” kata Shaza.

“Bagus adik ni.. Semoga adik menjadi hamba yang taat pada Allah, membahagiakan kedua ibu dan ayah,” kata Shakiroh.
Sehingga kini, video tersebut telah ditonton lebih 40,000 kali dan turut tular di beberapa platform media sosial seperti Facebook dan Twitter. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Sembilan maut dalam letupan depot senjata
Oleh KOSMO!

27 Ogos 2021, 7:52 pm
NUR-SULTAN, Kazakhstan – Sembilan orang terbunuh susulan letupan di sebuah depot simpanan peluru  di selatan Kazakhstan, manakala empat yang lain dikhuatiri  mati, kata kementerian kecemasan negara Asia Tengah itu hari ini.
Kenyataan itu menyebut pekerja perkhidmatan kecemasan dan anggota tentera antara mangsa yang maut dalam letupan itu yang memusnahkan depot simpanan peluru di rantau Jambyl, selatan Kazakhstan.
Menurutnya, empat yang lain dilaporkan hilang.
Letupan bermula semalam dan menyebabkan berpuluh-puluh mangsa cedera, manakala beberapa buah kampung dikosongkan oleh pihak berkuasa.
Beberapa letupan susulan dilaporkan berlaku.
“Letupan-letupan itu akhirnya berhenti tetapi kebakaran terus berlaku,” kata kenyataan sama.

Kemalangan yang kerap berlaku di depot-depot era Kesatuan Soviet di Kazakhstan memeningkan kerajaan negara itu sejak beberapa tahun lalu. Satu letupan maut berlaku di sebuah depot lain di bandar Arys, selatan negara itu sedekad lalu.
Kementerian kecemasan berkata, serpihan-serpihan melayang dalam radius 2 kilometer akibat letupan kuat di Jambyl.
“Menurut data awal, lebih 500 tan bahan letupan TNT disimpan di depot tersebut,” kata kementerian itu.
Menteri Pertahanan, Nurlan Ermekbayev berkata hari ini bahawa beliau akan menyerahkan jawatannya berhubung insiden itu sekiranya Presiden Kassym-Jomart Tokayev menerima peletakan jawatannya.
Kerajaan tempatan memberitahu bahawa lebih 80 mangsa dirawat akibat kecederaan dengan 28 masih dirawat di hospital, manakala enam parah.
“Namun, nyawa mereka tidak terancam,” kata kenyataan tersebut.
Tokayev mengeluarkan kenyataan di Twitter bahawa mereka yang cedera merupakan askar dan petugas perkhidmatan kecemasan. – AFP


Tiga kampung di Pasir Mas kena PKPD
Oleh AMREE AHMAD

27 Ogos 2021, 7:35 pm
PUTRAJAYA – Tiga perkampungan dalam Jajahan Pasir Mas di Kelantan bakal dikenakan Perintah Kawalan Pergerakan Diperketatkan (PKPD) melibatkan kawasan di Mukim Pasir dan Mukim Gual Periok.
Ia meliputi Kampung Bayu Lalang dan sebahagian Kampung Banggol Kemian ekoran Kluster Komuniti Banggol Kemian daripada asal wanita tempatan berusia 51 tahun positif Covid-19 dengan pesakit indeks itu dikesan hasil saringan kontak rapat pada 27 Julai lalu sebelum kes berkenaan terus menular membabitkan seramai 14 lagi individu lain pula.
Satu lagi lokaliti melibatkan sebahagian Kampung Repek susulan Kluster Jalan Engku Muda daripada wanita tempatan berumur 64 tahun pada 14 Ogos sebelum menjangkiti 13 orang.
Ketua Pengarah Majlis Keselamatan Negara (MKN), Jabatan Perdana Menteri, Datuk Rodzi Saad berkata, baki dua lokaliti lagi yang turut dikenakan PKPD terletak di Bahagian Pantai Barat, Sabah membabitkan Kampung Debut, Ranau dan Kampung Tindai Kolopis, Penampang.
“Dua lagi lokaliti di negeri berkenaan yang sepatutnya berakhir PKPD esok namun akan terus disambung dua minggu hingga 11 September melibatkan masing-masing di Kampung Brunei, Membakut, Daerah Beaufort, Bahagian Pedalaman dan Kampung Manggaris 2, Daerah Kota Marudu, Bahagian Kudat,” katanya dalam kenyataan hari ini.
Bagaimanapun, kata beliau, sejumlah 11 lokaliti di negeri tersebut ditamatkan PKPD serentak esok dengan Bandar Sinsuran, Kota Kinabalu berakhir lebih awal daripada sepatutnya 4 September, manakala selebihnya tamat seperti dijadualkan. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


“Saya minta maaf sebab naik angin”
Oleh NORLIZAH ABAS

27 Ogos 2021, 6:31 pm
KUALA LUMPUR – “Saya minta maaf atas kesalahan ini, semasa kejadian saya mempunyai masalah. Sewa rumah belum dibayar, apabila kena saman saya jadi naik angin.”
Demikian rayuan seorang pemilik restoran sebelum Mahkamah Majistret di sini menjatuhkan hukuman terhadapnya hari ini.
Benjamin Joseph Peter, 48, merayu bagi meringankan hukuman selepas mengaku bersalah menghalang dua pembantu penguat kuasa Dewan Bandaraya Kuala Lumpur (DBKL) menjalankan tugas dan mengeluarkan kata-kata kurang sopan terhadap mereka.
Majistret Atiqah Mohamed kemudian menjatuhi hukuman penjara sehari dan denda RM1,000 atas kesalahan tersebut.
Tertuduh didakwa menghalang Zuebadreiza Badruldin, 47, dan Luqmanul Hakim Abdul Hadi, 27, daripada mengenakan kompuan terhadapnya di sebuah restoran di Taman Sri Jati, di sini pada 1.21 tengah hari, 26 Ogos lalu.
Lelaki itu didakwa mengikut Seksyen 186 Kanun Keseksaan yang memperuntukkan hukuman penjara maksimum dua tahun atau dengan denda sehingga RM10,000 atau kedua-duanya.

Mahkamah memerintahkan lelaki itu dipenjara bermula hari ini dan dipenjara dua minggu lagi sekiranya gagal membayar denda.
Sementara itu, Timbalan Pendakwa Raya Abdul Khaliq Nazeri memohon mahkamah mengenakan hukuman berbentuk pemenjaraan supaya memberi pengajaran terhadap tertuduh dan orang awam agar kesalahan sebegini tidak berulang terhadap penjawat awam yang lain.- K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Ular sawa mati telan lembu
Oleh KOSMO!

27 Ogos 2021, 7:00 pm
BANGKOK – Seekor ular sawa Burma ditemui mati dengan perut terburai selepas reptilia itu dipercayai menelan mangsa terlalu besar iaitu seekor lembu dewasa, lapor akhbar The Sun, semalam.
Ular sawa sepanjang 4.5 meter itu ditemui oleh petani di wilayah Phitsanulok, utara Thailand, hujung minggu lalu.
Lelaki itu sedang meninjau kawasan berdekatan untuk mencari lembunya yang hilang tiga hari sebelum itu dan menemui bangkai ular sawa di sebalik semak samun.
Dia terkejut apabila melihat keadaan bangkai ular sawa yang terburai dan mendapati lembunya yang hilang berada di dalam perut haiwan itu.
Pakar haiwan tempatan percaya perut ular sawa itu terkoyak akibat terlalu sendat selepas berusaha menelan seekor lembu dewasa dengan sekali telan.
“Mungkin ular sawa itu terlalu lapar dan bertindak memakan lembu itu dengan sekali telan.

“Namun begitu, apabila lembu berjaya ditelan, perutnya tidak mampu menampung beban saiz lembu yang terlalu besar hingga akhirnya turut membunuh ular itu,” kata Pegawai Desa, Nirun Leewattanakul. –
Ular sawa kebiasaannya mampu menelan makanan yang memiliki saiz dua kali ganda daripada ukuran badannya. –  Agensi


‘Obor-obor’ terbang di Rusia
Oleh KOSMO!

27 Ogos 2021, 6:30 pm
MOSCOW – Objek misteri berbentuk obor-obor  di langit wilayah Amur, Rusia mengejutkan penduduk tempatan yang berkesempatan merakam kejadian itu, lapor akhbar The Sun, kelmarin.
Objek bercahaya  itu terbang melintasi wilayah Amur pada bulan lalu dan rakamannya menjadi tular di media sosial.
Menerusi rakaman yang dimuat naik di laman YouTube Viral Hog, obor-obor yang menyerupai komet itu dilihat meluncur ke arah Bumi.
“Saya dan rakan-rakan menyaksikan gerakan objek di langit, kelihatan seperti komet tetapi bergerak perlahan dan akhirnya tampak seperti roket atau mesin terbang.
“Tidak lama selepas itu, ia meletup dan bertukar menjadi serpihan seperti obor-obor,” tulis penerangan video tersebut.
Seorang pengguna media sosial menjelaskan objek tersebut adalah meteor yang biasa melintasi atmosfera Bumi.

“Ini adalah meteorit dan ia satu fenomena biasa. Meteor akan terbakar apabila memasuki garisan atmosfera dan menghasilkan cahaya pada ekornya,” jelasnya. – Agensi


Berhenti mengata wanita kahwin warga asing – Ramona Zamzam
Oleh NUR EMIRA SAIZALI

27 Ogos 2021, 6:28 pm
PETALING JAYA – Pelakon Ramona Zamzam terkilan dengan mentaliti segelintir masyarakat Malaysia khususnya golongan yang sering menjadikan perkahwinan dengan warga asing sebagai bahan gurauan lucah.
Ramona atau nama sebenarnya Ros Ramona Qadira Mohd Zamzam, 31, memberitahu hatinya kecewa apabila membaca komen-komen negatif dan lucah yang dilemparkan masyarakat terhadap perkahwinan seorang wanita tempatan dengan warga Afrika.
“Saya kecewa apabila terbaca dalam media sosial mengenai sikap segelintir lelaki tempatan yang menganggap perkahwinan dengan warga asing hanya kerana seks samata-mata.
“Perkara tersebut tidak sepatutnya berlaku pada zaman ini dan tindakan mereka memperlihatkan betapa rendahnya mentaliti segelintir rakyat negara ini,” katanya kepada Kosmo! Online baru-baru ini.
Tambah pelakon drama Love, Elsa itu, dia juga mempersoalkan mengapa masih wujud mentaliti sebegitu dalam rakyat Malaysia memandang rendah terhadap mana-mana wanita yang berkahwin dengan warga asing.
“Jodoh itu rahsia Allah dan tiasa seorang pun yang pernah memasang impian untuk berkahwin dengan warga asing.

“Di mana rasa hormat terhadap perkahwinan dan hubungan orang lain? Berhati-hatilah dalam setiap bicara dan penulisan kerana semuanya akan berbalik kepada diri sendiri,” katanya lagi.
Dalam pada itu, dia yang merupakan isteri kepada seorang warga Palestin, Rami Alashkar itu berharap agar persepsi negatif tersebut dihentikan kerana bimbang menjadi barah dalam masyarakat tempatan.
Berkongsi tentang bahtera perkahwinannya dengan suami, Ramona memberitahu dia berpeluang mempelajari budaya Palestin serta mencuba pelbagai jenis masakan dari tanah kelahiran Rami.
“Walaupun masih ramai yang memandang rendah terhadap perkahwinan campur tetapi realitinya kami sangat bahagia.
“Kami berpeluang untuk meneroka budaya dan gaya hidup negara lain. Berhentilah berada di takut lama dan bukalah minta untuk terima perubahan,” katanya lagi.
Untuk rekod, Ramona dan Rami mendirikan rumah tangga pada tahun 2015 dan dikurniakan seorang anak perempuan, Ivanna Alashkar yang kini berusia tiga tahun. – K! ONLINE


Ribut petir, hujan lebat landa tiga negeri malam ini
Oleh SITI AMINAH MOHD YUSOF

27 Ogos 2021, 6:23 pm
PETALING JAYA – Jabatan Meteorologi Malaysia (MetMalaysia) mengeluarkan amaran ribut petir serta hujan lebat melibatkan beberapa kawasan di Kelantan, Pahang dan Sabah sehingga pukul 9 malam, hari ini.
MetMalaysia, menerusi kenyataan di laman Facebook berkata, kawasan yang terlibat ialah Gua Musang di Kelantan; Lipis serta Rompin di Pahang; Miri dan Limbang di Sarawak.
“Ribut petir dan hujan lebat turut dijangka berlaku di Sipitang, Tenom, Beaufort, Nabawan, Keningau, Tambunan, Tawau (Lahad Datu) dan Sandakan (Tongod serta Kinabatangan) di Sabah,” katanya dalam satu kenyataan sebentar tadi. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Pesakit Covid-19 cuba lari hospital masih di ICU
Oleh NUR HUDA MUSA

27 Ogos 2021, 6:54 pm
SUNGAI BULOH – Pesakit Covid-19 yang parah selepas terjatuh dari tingkat lima Hospital Sungai Buloh ketika cuba melarikan diri baru-baru ini masih dirawat di Unit Rawatan Rapi (ICU) dengan bantuan pernafasan.
Pengarah Hospital Sungai Buloh, Dr. Kuldip Kaur Prem Singh berkata, sehingga kini pesakit lelaki itu sudah menjalani dua kali pembedahan akibat daripada kecederaan yang dialaminya.
“Ketika pesakit lelaki itu duduk di bingkai tingkap hospital, beberapa petugas hospital termasuk pekerja pembersihan dan pengawal keselamatan sudah berusaha menariknya ke dalam, namun dia jatuh dan cedera.
“Sejurus insiden berlaku, ‘Code Blue’ diaktifkan dan petugas Jabatan Kecemasan segera memberikan rawatan dan membawanya ke Jabatan Kecemasan bagi tujuan rawatan,” katanya dalam kenyataan di sini hari ini.
Susulan kejadian itu, Hospital Sungai Buloh bertindak mengehadkan luas bukaan tingkap wad yang sebelum ini terpaksa dibuka bagi tujuan pengudaraan.
“Petugas barisan hadapan juga dikehendaki mengenal pasti pesakit berisiko untuk diberikan perhatian dan rawatan khusus oleh pihak wad.

“Pihak hospital membuat laporan polis dan insiden ini masih dalam siasatan Polis Diraja Malaysia (PDRM),” ujarnya.
Kuldip berkata, sebelum kejadian berlaku, pesakit itu ditempatkan di wad aras 5 selepas disahkan positif Covid-19.
“Tindakan agresif itu berlaku selepas pihak Hospital Sungai Buloh membuat penilaian tidak membenarkan permintaan pesakit itu pulang ke rumah berikutan dia masih berada dalam kategori 3A dan hari kedua di dalam wad.
“Untuk makluman, pesakit berkenaan masih memerlukan rawatan dan pemerhatian lanjut. Dia juga bertindak mencederakan jururawat serta cuba untuk mencederakan pesakit-pesakit lain yang sedang menerima rawatan di dalam wad aras sama,” katanya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Patah tulang rusuk ditendang anak panas baran
Oleh EDDY AQMAL MOHAMED HAMIDI

27 Ogos 2021, 6:18 pm
KUALA LUMPUR – Berang ditegur menconteng dinding, seorang lelaki tergamak memaki dan menendang bapa kandungnya sehingga mengakibatkan tulang rusuk mangsa patah di rumah mereka di Pantai Dalam di sini semalam.
Timbalan Ketua Polis Daerah Brickfields, Superintendan Basri Sagoni berkata, pihaknya menerima laporan yang dibuat mangsa berusia 68 tahun iaitu seorang pesara juruteknik.
“Menurut mangsa, kejadian berlaku selepas dia menegur anak bongsunya yang menconteng dinding rumah mereka dengan menggunakan ‘pen marker’. Anaknya tidak berpuas hati lalu memaki dan menendang rusuk kanan lelaki itu.
“Pengadu yang sakit pulang ke rumah isterinya di Seremban dan mendapatkan rawatan di Hospital Tuanku Jaafar,” katanya menerusi kenyataan hari ini.
Menurut Basri, pakar perubatan mengesahkan bahawa satu tulang rusuk kanan mangsa patah.
“Pada hari sama, pukul 9.20 malam, polis pergi ke rumah mangsa dan membuat tangkapan ke atas suspek yang berusia 26 tahun itu.

“Suspek yang tidak bekerja itu bebas bahan terlarang dan tiada tiada rekod jenayah. Lelaki itu mengaku menendang perut bapanya kerana mahu mempertahankan diri,” jelas beliau.
Suspek direman untuk siasatan lanjut dan kes disiasat di bawah Seksyen 325 Kanun Keseksaan. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929